
Darwin,  fossiilit  ja 

kaamea,  karvainen  kantamuoto 

Mikael  Fortelius 


Evoluutio?  Miksi  Darwin  vältti  tätä  sanaa?  Ja  on¬ 
ko  sillä  merkitystä? 

'Evoluutioteoria’,  jos  sellaisesta  halutaan  pu¬ 
hua,  ei  ole  riippuvainen  siitä,  oliko  Darwin  oi¬ 
keassa  vai  väärässä  jostakin  tietystä  asiasta,  ei¬ 
kä  liioin  siitä,  onko  tiedeyhteisön  arvio  asias¬ 
ta  kenties  muuttunut,  ja  montako  kertaa.  Mut¬ 
ta  kun  nyt  kerran  olemme  lähteneet  kyselemään, 
niin  voidaan  jatkaa:  miksi  Darwin  oikeastaan  läh¬ 
ti  vuonna  1839  maailmanympäripurjehdukselle, 
jonka  kuluessa  hän  keksi  suuren  teoriansa?  Mi¬ 
kä  oli  sen  matkan  varsinainen  tarkoitus?  Tuskin 
ainakaan  muuntelun  ja  luonnonvalinnan  tutkimi¬ 
nen. 

Darwin  on  symboli,  mutta  ei  mikään  tyh¬ 
jä  symboli.  Darwinin  henkilöön  palautuu,  näin 
luulen,  vieläkin  oikeastaan  koko  ’darwinismin’ 
maailmankatsomusproblematiikka.  Sille,  joka 
epäilee  tätä  väittämääni,  voin  suositella  esimer¬ 
kiksi  kreationististen  kirjoitusten  selailua. 

Aloitan  siis  Darwinista.  Sen  jälkeen  puhun 
evoluutiosta  paleontologin  näkökulmasta,  fossii¬ 
lien  ja  'syvän  ajan’  evoluutiosta  ja  sen  ongelmis¬ 
ta.  Lopulta  palaan  asian  ytimeen,  kysymykseen 
omasta  alkuperästämme  eli  kamalaan,  karvaiseen 
apinateoriaan. 

Darvvinin  maailmanympäri- 
purjehduksesta 

Laivan  nimi  oli  HMS  Beagle,  ja  sen  tehtävä  oli 
kartoittaa  Etelä- Amerikan  rannikkoa  ja  tehdä  sar¬ 


ja  kronometrisia  mittauksia  maailman  ympäri. 
Asiaan  kuului,  että  tällaisella  aluksella  oli  myös 
'naturalisti',  luonnontieteellisesti  koulutettu  hen¬ 
kilö,  joka  tallensi  näytteitä  kotimaan  tutkijoita 
varten. 

Beaglen  naturalisti  ei  ollut  nimeltään  Charles 
Darwin,  vaan  Robert  McCormick. 

Mitä  Darwin  ylipäätään  teki  sillä  matkalla? 
Ilmeisesti  piti  seuraa  aluksen  kapteeni  Fitzroylle. 
Elämä  näillä  aluksilla  oli  kovaa,  ja  kapteeni  oli 
käytännössä  täysin  eristetty  muusta  miehistöstä 
mitä  normaaliin  kanssakäymiseen  tulee.  Fitzroyn 
edeltäjä  oli  ampunut  itsensä  Etelämerellä,  ja  nuo¬ 
ri  Fitzroy,  jonka  suvussa  oli  muutenkin  ilmennyt 
taipumusta  mielenhäiriöihin,  oli  ilmeisesti  huolis¬ 
saan.  Kukapa  ei  olisi?  Viiden  vuoden  yksinäisyy¬ 
den  ja  raskaan  vastuun  yhdistelmä  ei  kuulosta  mi¬ 
tenkään  houkuttelevalta. 

Fitzroy  siis  etsi  itselleen  seuraa,  ja  Darwinil- 
la  oli  sopiva  yhteiskunnallinen  tausta  ja  halu  näh¬ 
dä  maailmaa.  Siinä  koko  juttu.  Tai  ainakin  sen 
ydin.  Darwin  lähti  maailmanympäripurjehduk¬ 
selle  kapteenin  henkilökohtaisena  vieraana. 

Tietenkin  Darwinin  tarkoituksena  oli  myös 
kerätä  aineistoa  ja  tehdä  havaintoja,  ja  hänellä  oli 
tähän  paljon  paremmat  edellytykset  kuin  laivan 
rutiinin  ja  säännösten  sitomalla  McCormickilla. 
McCormick  luopuikin  tehtävästään  ja  palasi  ko¬ 
tiin  kesken  matkan,  minkä  jälkeen  Darwin  hoiti 
Beaglen  naturalistin  tehtävät  myös  virallisesti. 

Asialla  ei  sinänsä  ollut  merkitystä,  mutta  luu¬ 
len,  että  kylläkin  Darwinin  ristiriitaisella  asemal- 

la  kapteenin  seuralaisena.  Ennakkoluuloton  ja 
poliittisesti  liberaali  Darwin  kuuntelemassa  pa- 
tavanhoillisen  ja  tieteellisesti  naiivin  kapteenin 
vuodatuksia  orjuuden  hyvistä  puolista  ja  Raama¬ 
tun  merkityksestä  faktalähteenä.  Viisi  vuotta! 
Kirjeissään  sisarelleen  Darwin  joskus  viittaa  tä¬ 
hän  ongelmaan  ja  kapteenin  absoluuttiseen  val¬ 
ta-asemaan,  jossa  vasta-argumenttien  esittäminen 
merkitsi  melkein  kapinointia.  Ehkä  nämä  viisi 
vuotta  kapteenin  pöydässä  toimivat  kuin  fryygia- 
lainen  myssy  Darwinin  päässä  ( Darwinin  aikalai¬ 
nen,  ruotsalainen  lehtimies  ja  kirjailija  H.B.  Pal¬ 
mer  sanoi  Ranskan  vallankumouksellisten  tun¬ 
nuksesta,  fryygialaisesta  myssystä,  että  se  kehit¬ 
tää  sisäänsä  radikaaleja  ajatuksia,  ja  että  sitä  sik¬ 
si  yleensä  kannetaan  vain  pitkän  seipään  päässä. 
Darwin  puolestaan  joutui  pitämään  myssyanalo- 
giaansa  täysin  suojaamattomassa  päässään). 

Oli  miten  oli,  Darwin  kehitti  ajatuksensa 
luonnonvalinnan  ohjaamasta  evoluutiosta  pää¬ 
piirteissään  jo  Beaglella  ollessaan,  vaikka  hän 
julkaisikin  ne  vasta  runsas  parikymmentä  vuotta 
myöhemmin.  Miksi  hän  sitten  odotti  niin  kauan 
ennenkuin  hän  toi  ajatuksensa  julki?  Esimerkiksi 
atollien  synnystä  hän  esitti  oikopäätä  rohkean  tul¬ 
kinnan,  joka  vieläkin  on  yleisesti  hyväksytty.  Ei¬ 
kä  hän  yleensäkään  näytä  vitkastelleen  tulostensa 
julkistamisen  suhteen.  Miksi  hän  istui  'polveutu¬ 
misen  kautta  tapahtuvan  muuntumisen’  (modifi- 
cation  by  descent)  päällä  21  vuotta? 

Näyttää  siltä,  että  ainoa  syy  viivyttelyyn  oli 
selkeä  tietämys  siitä,  että  hänen  materialistinen 
teoriansa  herättäisi  suurta  paheksuntaa.  Aivan 
kuten  kävikin,  vaikka  kahdenkymmenen  vuoden 
odotus  ehtikin  tuoda  yhteiskunnassa  suuria  muu¬ 
toksia  liberaalimpaan  suuntaan.  Kuka  tietää, 
minkälaiseen  poliittiseen  saumaan  Darwinin  teo¬ 
ria  olisi  langennut  1840-luvun  kuohuissa,  minkä¬ 
laisia  räjähdyksiä  se  olisi  voinut  saada  aikaan? 
Kaikki  viittaa  siihen,  että  Darwin  oli  luonteeltaan 
hyvin  varovainen. 

On  myös  selvää,  ettei  evoluutioajatus  sinän¬ 


sä  ollut  mitenkään  arkaluontoinen  tai  vaarallinen. 
Päinvastoin,  ajatus  lajien  muuntumisesta  oli  ylei¬ 
sesti  hyväksytty  jo  ennen  Darwinia.  Ja  tämä  on 
syynä  siihen,  että  Darwin  vältti  sanaa  'evoluu¬ 
tio'.  Evoluutiohan  on  etymologisesti  involuution 
vastakohta,  eli  kierteen  avautuminen,  jo  olemas¬ 
sa  olevan  suunnitelman  toteutuminen,  kuten  esi¬ 
merkiksi  yksilön  kehityksessä  munasta  aikuisek¬ 
si.  Tällainen  ennalta  ohjattu  'evoluutio'  ei  mahtu¬ 
nut  Darwinin  malliin,  jossa  muuntumisella  ei  ole 
muuta  päämäärää  kuin  sen  hetkisen  menestyksen 
palkitseminen.  Mitään  ’  parannusta’  ei  välttämät¬ 
tä  tapahdu,  muutos  voi  johtaa  yhtä  hyvin  lapama¬ 
toon  kuin  albatrossiin.  Ongelma  oli  nimenomaan 
materialistinen  selitys  ja  siitä  aiheutuvat  johto¬ 
päätökset,  varsinkin  ihmisen  asemasta  systeemis¬ 
sä,  jota  vieläkin  usein  kutsumme  luomakunnaksi. 

"Miksi  on  olevinaan  kummallisempaa,  että 
ajatus  on  aivojen  erite  kuin  että  vetovoima  on 
materian  ominaisuus”,  Darwin  tuskailee  eräässä 
muistivihkossaan,  ja  jatkaa:  "Vain  ylpeyttä,  it¬ 
semme  ihailua”. 

Luonnonvalinnan  toinen  keksijä,  Alfred  Rus¬ 
sell  Wallace,  ei  koskaan  pystynyt  hyväksymään, 
että  periaate  koskisi  myös  ihmistä.  Muu  eliökun¬ 
ta  kehittyi  luonnonvalinnan  alaisena,  mutta  ihmi¬ 
nen,  tai  ainakin  ihmisen  aivot,  'the  Citadel  itself 
oli  luotu  erikseen.  Darwin  ei  voinut  hyväksyä  täl¬ 
laista  helppoa  kompromissia,  ja  siksi  hän  ilmei¬ 
sesti  odotti  ja  hioi  teoriaansa  niin  pitkään.  Ku¬ 
ka  tietää,  olisiko  hän  sitä  koskaan  julkaissutkaan, 
jollei  Wallace  olisi  uhannut  kaapata  ideaa  itsel¬ 
leen. 

Luonnonvalinta  ohjaa 
evoluutiota 

Mikä  tämä  Darwinin  (ja  Wallacen)  suuri  keksin¬ 
tö  sitten  oikeastaan  oli?  Pohjimmiltaan  hyvin  yk¬ 
sinkertainen  juttu,  joka  voidaan  kiteyttää  seuraa- 
vaan  kaavaan: 

-  yksilöt  tuottavat  enemmän  jälkeläisiä  kuin 

mitä  jää  henkiin 

-  yksilöt  ovat  erilaisia,  ja  erot  ovat  osaksi  periy¬ 
tyviä 

-  yksilöiden  menestys,  mitattuna  niiden  jäl¬ 
keläisten  osuutena  seuraavasta  sukupolvesta, 
riippuu  osittain  näistä  perinnöllisistä  eroista 

joten 

-  hyvin  sopeutuneiden  yksilöiden  ominaisuudet 
lisääntyvät  lajissa  muiden  kustannuksella 

siis: 

-  luonnonvalinta  ohjaa  evoluutiota. 

Darwin  ei  koskaan  väittänyt,  että  luonnonva¬ 
linta  olisi  ainut  evoluutiota  ohjaava  tekijä,  eivätkä 
sitä  ole  esittäneet  hänen  jälkeisetkään  evoluution- 
tutkijat.  Mutta  luonnonvalintaa  pidetään  edel¬ 
leenkin  tärkeimpänä  evoluutiota  suuntaavana  te¬ 
kijänä,  ainoana  lajeja  ja  yhdyskuntia  ympäristöön 
sopeuttavana  tekijänä. 

Tavallaan  hyperdarwinistista  ajattelua  edus¬ 
taa  ns.  Punaisen  Kuningattaren  Hypoteesi,  jonka 
on  muotoillut  Chicago-paleontologi  Leigh  Van 
Valen.  Nimi  tulee  Lewis  Carrollin  kirjasta  Lii¬ 
sa  Peilimaailmassa,  jossa  brittiläisen  shakkiperin- 
teen  punainen  kuningatar  sanoo  Liisalle:  ”  Kat¬ 
sos,  täällä  sinun  on  juostava  niin  kovaa  kuin  jaksat 
jotta  pysyisit  samalla  paikalla”.  Hypoteesin  mu¬ 
kaan  evoluutio  on  ikuista  kilpailua,  jossa  paikal¬ 
leen  jäävät  häviävät  ohitse  ryntääville.  Se,  mis¬ 
tä  kilpaillaan,  on  viime  kädessä  auringon  sätei- 
lyenergia,  josta  jokainen  laji  pyrkii  saamaan  mah¬ 
dollisimman  suuren  osuuden  itselleen.  Sen  minkä 
yksi  voittaa,  häviävät  kaikki  muut  yhdessä.  Ase¬ 
man  säilyttäminen  tässä  dynaamisessa  systeemis¬ 
sä  edellyttää  jatkuvaa  muuttumista,  evoluutiota. 

Ajatus  ei  ollut  vieras  Darwinille,  joka  käyt¬ 
ti  vastaavaa  vertausta  kiiloista.  Kuvitelkaa  maa¬ 
pallon  pintaan  lukemattomia  kiiloja,  joita  luon¬ 
nonvalinta  jatkuvasti  moukaroi  syvemmälle.  Ai¬ 
na  kun  yksi  vajoaa  vähäsen  nousevat  muut  vastaa¬ 
vasti  ylöspäin.  Mutta  enimmäkseen  Darwin  kui¬ 
tenkin  tuntuu  ajattelevan  lajeja  ja  niiden  ympäris¬ 
töä  erillisinä  asioina,  kun  sen  sijaan  Van  Valenil- 


le  jokaisen  lajin  ympäristö  pääosin  koostuu  muis¬ 
ta  lajeista. 

Paleontologin  aikaulottuvuuden  mittakaava 
on  aivan  toista  luokkaa  kuin  ekologin.  Tämä  on 
toisaalta  selviö,  toisaalta  vaikeasti  miellettävä  ja 
helposti  unohtuva  tosiasia.  Jotkut  puhuvat  'syväs¬ 
tä  ajasta’,  'syvän  avaruuden’  vastineesta.  Jos  jo¬ 
kin  prosessi  kestää  miljoonia  vuosia,  on  aika  toi¬ 
votonta  yrittää  selittää  sitä  näistä  prosesseista  läh¬ 
tien,  joita  voimme  tutkia  muutaman  vuosikym¬ 
menen  kestävissä,  mielestämme  hyvinkin  pitkis¬ 
sä  seurantaprojekteissa. 

Tämä  ero  ei  ilmeisesti  ollut  Darwinille  kovin 
selvä  eikä  kovin  tärkeä,  eikä  se  olisi  voinutkaan 
olla,  koska  fossiiliaineistosta  tiedettiin  hänen  ai¬ 
kanaan  varsin  vähän.  Itse  asiassa  ns.  'makro¬ 
evoluution'  kvantitatiivinen  tutkimus  pääsi  vauh¬ 
tiin  vasta  1970-luvulla  ja  nousi  valta-alaksi  vasta 
sen  jälkeen,  kun  vankkoja  todisteita  asteroiditör- 
mäyksen  yhteydestä  dinosaurien  tuhoon  löydet¬ 
tiin  vuonna  1981.  Hieman  huvittavaa  ja  ehkä  pa- 
teettistakin  on,  että  paleontologit  itsekin  runsaan 
vuosisadan  ajan  tarrautuivat  Darwinin  käsityk¬ 
seen  fossiiliaineiston  epätäydellisyydestä,  vaik¬ 
ka  heidän  museonsa  olivat  fossiileja  pullollaan  ja 
maapallon  geologia  suurimmaksi  osaksi  kartoitet¬ 
tu. 

Tämän  työn  seurauksena  on  suhteellisen  sel¬ 
vää,  että  elämän  historiassa  on  esiintynyt  suuria 
massatuhoja,  jotka  selvästi  erottuvat  ns.  'tausta- 
sukupuutoista'.  Toistaiseksi  viimeisin  niistä  tu¬ 
hosi  monen  muun  ryhmän  ohella  myös  dinosau¬ 
rukset,  noin  65  miljoonaa  vuotta  sitten.  Suurin 
niistä  erottaa  paleotsoisen  ja  mesotsoisen  maail- 
mankauden  toisistaan.  Se  sattui  noin  25  miljoo¬ 
naa  vuotta  sitten  ja  tuhosi  valtameren  eläinhei- 
moista  noin  puolet,  mikä  lajitasolla  vastannee  99 
prosenttia. 

Emme  vielä  tiedä  paljoa  siitä,  missä  määrin 
eri  massatuhot  muistuttavat  toisiaan,  missä  mää¬ 
rin  niihin  liittyy  yhteisiä  piirteitä.  Onko  lajien  tu¬ 
houtuminen  valikoivaa,  voidaanko  eroja  selittää 

esimerkiksi  ekologian  perusteella?  Vai  onko  ky¬ 
symys  suuresta  rysäyksestä,  jossa  suvunjatkumi- 
nen  riippuu  lähinnä  hyvästä  onnesta?  Luultavas¬ 
ti  totuus  on  jostakin  siltä  väliltä.  On  hyvin  vaikea 
selvittää  näitä  kysymyksiä,  kun  aikaskaalan  ero¬ 
tuskyky  on  parhaimmillaan  sadantuhannen  vuo¬ 
den  luokkaa.  Sadassatuhannessa  vuodessa  ehtii 
tapahtua  yhtä  ja  toista.  Esimerkiksi  teollistuneen 
maapallon  suuria  tuhoja  ei  voisi  millään  erottaa 
niistä,  jotka  johtuivat  suurista  ilmastonheilahduk- 
sista  10  000  vuotta  sitten  tai  kivikauden  metsäs¬ 
täjistä,  eikä  välttämättä  edes  niistä,  jotka  liittyvät 
edellisen  interglasiaalin  loppuun  100  000  vuotta 
sitten. 

Tästä  joku  voisi  sanoa,  että  emme  siis  itse 
asiassa  voi  tietää  yhtään  mitään.  Mutta  se  on  har¬ 
haa.  Ei  kukaan  väitä,  että  satelliittikuva  valehte- 
lee  vain  siksi,  että  sen  yhtä  pistettä  voisi  tarkkail¬ 
la  myös  lentokoneesta,  tai  maanpäältä,  tai  mikros¬ 
koopin  avulla.  Kalkki  kuvat  ovat  yhtälailla  tosia. 
Niin  kauan  kuin  satelliittikuvaa  ei  selitetä  mikros¬ 
koopin  avulla,  on  kaikki  hyvin. 

Euroopan  maanisäkkäiden 
historiasta 

Vajaat  kaksikymmentä  miljoonaa  vuotta  sitten 
Afrikka  törmäsi  matkallaan  kohti  pohjoista  Eu¬ 
raasian  mannermassaan,  mistä  oli  seurauksena 
vuorijonojen  poimuttumista.  Välimeren  eristymi¬ 
nen  Intian  Valtamerestä  ynnä  muuta,  sekä  maa- 
nisäkkäiden  vaelluksia  sekä  Afrikasta  Euraasiaan 
että  Euraasiasta  Afrikkaan.  Eurooppa  oli  tuol¬ 
loin  vielä  melko  hajanainen,  enemmän  nykyistä 
Indonesiaa  kuin  mannerta  muistuttava  kokonai¬ 
suus.  Sen  keski-  ja  itäosia  peitti  laaja  ja  monio¬ 
sainen  Paratethys-sisämeri,  jonka  rippeitä  tänään 
ovat  mm.  Mustameri  ja  Kaspian  meri.  Vuosimil¬ 
joonien  kuluessa  sekä  valtameren  että  Paratethyk- 
sen  pinta  nousi  ja  laski,  ja  sen  myötä  mannerten 
ja  niiden  osien  väliset  yhteydet  aukesivat  ja  kat¬ 
kesivat.  Jossain  määrin  voimme  liittää  maanisäk¬ 


käiden  leviämishistorian  tällaisiin  tapahtumiin. 
Yleinen  trendi  on  esimerkiksi  Euraasian  manne¬ 
ralueen  yhdentyminen  ja  nisäkäsfaunan  yhtenäis¬ 
tyminen  aikajaksona  15-5  miljoonaa  vuotta  sit¬ 
ten. 

Hyvin  suuri  muutos  tapahtui  noin  10  miljoo¬ 
naa  vuotta  sitten.  Länsi-  ja  Keski-Euroopassa 
se  näkyy  lajimäärän  romahduksena,  joka  jäi  py¬ 
syväksi  kauden  loppuun  saakka.  Hyvin  saman¬ 
lainen  kehitys  on  näkyvissä  myös  Pohjois-Ame- 
rikassa.  Ja  samaan  aikaan  nähdään  valtameren 
pohjan  sedimenteissä  äkilliseen  kylmenemiseen 
viittaava  hapen  isotooppisuhteiden  muutos.  Itä- 
Euroopassa  ja  Länsi-Aasiassa  maanisäkäsfaunan 
muutos  on  yllättäen  päinvastainen:  Lajimäärät 
harppaavat  ylös  ja  pysyvät  korkeina  kunnes  mm. 
Välimeren  kuivumisena  ilmenevä  ilmastokatast- 
rofi  jälleen  pudottaa  ne  5  miljoonaa  vuotta  sitten. 

Jos  vertaamme  läntisen  Euraasian  kahta  'blok¬ 
kia’  toisiinsa,  voimme  havaita  että  suuri  muutos 
10  miljoonaa  vuotta  sitten  lisäsi  blokkien  erilai¬ 
suutta,  mutta  että  samanalaisuus  nopeasti  lisään¬ 
tyi  heti  sen  jälkeen.  Tuho  siis  kohtasi  eri  lajeja 
idässä  ja  lännessä.  Ja  kun  katsoo  lajilistoja  on  sel¬ 
västi  nähtävissä,  että  katastrofin  jälkeen  länteen 
ilmestyvät  lajit  ovat  suureksi  osaksi  itäistä  alku¬ 
perää.  Kun  katsoo  nisäkkäiden  ekologista  jakau¬ 
maa  hammastyypin  perusteella,  näyttää  siltä,  että 
muutos  lännessä  kohdistui  metsien  eläimistöön. 
Idässä  metsät  olivat  jo  suurin  piirtein  hävinneet 
10  miljoonaa  vuotta  sitten,  mutta  lännessä  äkilli¬ 
nen  viileneminen  oli  niille  tuhoisa. 

Tässä  tapauksessa  voimme  selvästi  nähdä 
ekologisesti  valikoivan  muutoksen,  mutta  epäsel¬ 
väksi  jää,  liittyykö  siihen  levinneisyysmuutosten 
ja  sukupuuttojen  lisäksi  myös  paikallisten  popu¬ 
laatioiden  evoluutiota.  Selvää  on  sen  sijaan,  et¬ 
tä  evoluutiota  tapahtuu  hieman  pidemmällä  aika¬ 
välillä,  sillä  eri-ikäisten  löytöpaikkojen  välillä  on 
yksittäisten  lajien  kohdalla  eroja.  Syöksyhammas 
kasvaa  vähitellen,  sarvi  kiertyy  voimakkaammin, 
poskihampaan  korkeus  lisääntyy.  Näitä  esimerk- 

kejä  on  runsaasti,  ja  ne  ovat  paleontologeille  se¬ 
kä  ilo  että  arkinen  päänsärky,  koska  rajanveto  eri 
iajien’  välille  on  niiden  takia  hankalaa  —  itse 
asiassa  mieletöntä,  mutta  nimistökäytännön  takia 
välttämätöntä.  Kaikki  lajit  eivät  suinkaan  muutu, 
monet  näyttävät  päinvastoin  pysyvän  samanlaisi¬ 
na  koko  historiansa  ajan.  Evoluutiolla  on  monta 
moodia,  eikä  siitä  kannata  keskustella  yhden  tai 
kahden  esimerkkitapauksen  varassa. 

Joka  tapauksessa  Spenglerin  Der  Untergang 
des  Abendlandes  näyttää  esiintyvän  häkellyttävä¬ 
nä  analogiana  Euroopan  mioseeninkauden  histo¬ 
riassa:  Arojen  valloittajat  vyöryvät  yli  Euroopan 
ja  puskevat  alkuperäiset  asukkaat  tieltään.  Vai 
puskevatko?  On  vaikea  sanoa  mitään  varmaa, 
mutta  itse  asiassa  näyttää  enemmän  siltä  kuin  oli¬ 
si  aukko  läntisten  lajien  häviämisen  ja  itäiseen  la¬ 
jien  saapumisen  välillä.  Ehkä  idän  hordit  vyöryi- 
vätkin  ekologiseen  tyhjiöön. 

Oleellista  tässä  esimerkissä  on  evoluution 
kannalta  se,  että  puhumme  maailmanlaajuisista 
ilmiöistä,  jotka  eivät  mitenkään  ole  riippuvai¬ 
sia  sellaisista  yksittäisistä  omituisuuksista,  joi¬ 
ta  kreationistit  rakastavat.  Kasvistossa  näky¬ 
vät  muutokset  vastaavat  eläimistön  muutoksia,  ja 
mannerten  muutokset  näkyvät  myös  valtameres¬ 
sä.  Yksityiskohdat  jäävät  ehkä  hämäriksi,  mutta 
se  ei  mitenkään  estä  meitä  näkemästä  pääpiirteitä, 
jotka  kertovat  suurista,  samanaikaisista  muutok¬ 
sista  sekä  ekosysteemeissä  että  yksittäisissä  kehi¬ 
tyslinjoissa.  Ainoa  luonnontieteiden  tuntema  se- 
litysmekanismi  on  evoluutio. 

Ja  sitten  Atlantti  purkautui  Välimereen  tyh¬ 
jään  altaaseen  ja  täytti  sen,  ja  moderni  Euroop¬ 
pa  syntyi.  Ja  heti  perään  tuli  jääkausi,  jonka  lap¬ 
sia  mekin  olemme,  mutta  se  on  jo  toinen  tarina. 

Irvistävä  simpanssi, 
karvainen  kantamuoto 

Istanbulissa  näin  muutamia  vuosia  sitten  kirja¬ 
kaupassa  teoksen  nimeltä  Darvinizm.  Kansikuva¬ 


na  oli  luodin  lävistämän  lasin  läpikuvattu,  irvistä¬ 
vä  simpanssi,  karvainen  kantamuoto  itse.  Piispa 
Samuel  VVilberforce  kohdisti  erehtymättömästi 
ironiansa  juuri  tähän  surullisen  kuuluisassa  väitte¬ 
lyssään  Thomas  Henry  Huxleyn  kanssa  Darwi- 
nin  Lxijien  Synnystä:  "Oletteko  mielestänne  sukua 
apinalle  isänne  vaiko  äitinne  kautta?”  Huxleyn  te¬ 
rävä  vastaus  on  vain  jälkimaailman  tiedossa  — 
väittelytilaisuudessa  se  hautautui  yleisön  naurun- 
röhähdykseen. 

Tilanne  on  nyt  aikalailla  erilainen,  kun  evo¬ 
luutioteoria  on  yleisesti  hyväksytty  samoin  kuin 
ihmisen  polveutuminen  ihmisapinoista.  Silti 
’darwinismin’  vastustajia  näyttää  yhä  yhdistävän 
tuo  sama  apinan  kammo,  tai,  kuten  Darwin  olisi 
sanonut,  ylpeys  ja  itsensä  ihailu.  ”Ei!  Ei!  Me  ei 
olla  apinoita!” 

En  epäile  tuon  kammon  aitoutta,  vaikka  se 
onkin  itselleni  täysin  vieras,  niinkuin  varmaan 
kaikille  jotka  ovat  ahmineet  varhaisia  vaikuttei¬ 
ta  Tarzanista,  apinoiden  pojasta.  Henkilökohtai¬ 
sen  fobian  soveltaminen  politiikkaan  on  tietenkin 
mieletöntä,  mutta  sitä  on  vaikea  estää,  ja  kai  yh¬ 
teiskunnassa  on  suurempiakin  ongelmia.  Mutta 
aika  näännyttävältä  keskustelu  ’sosiaalidarwinis- 
mista’  joskus  tuntuu. 

Alkusyksystä  julkistettiin  uusia  Etiopiasta 
tehtyjä  fossiililöytöjä,  jotka  osaltaan  kurovat  um¬ 
peen  simpanssin  ja  ihmisen  välistä  aukkoa  fos¬ 
siiliaineistossa.  'Puuttuva  rengas’  on  melkoinen 
vitsi  paleontologien  keskuudessa,  mutta  Austra- 
lopithecus  ramidus  -niminen  laji  ansaitsee  tämän 
epiteetin  harvinaisen  hyvin.  Kaikki  mikä  siitä  tie¬ 
detään,  on  juuri  sellaista  kuin  simpanssin  ja  ihmi¬ 
sen  yhteisestä  kantamuodosta  hiljattain  eronneen 
hominidin  on  ennustettu  olevan.  Varsinkin  pro¬ 
fessori  Bernard  Wood  Liverpoolista  voi  olla  tyy¬ 
tyväinen,  sillä  A.  ramidus  vastaa  hänen  ennustus¬ 
taan  häkellyttävän  hyvin. 

Tästä  tietenkin  seuraa  ettei  A.  ramidus  ole  mi¬ 
kään  mullistava  löytö.  Itse  asiassa  fossiilit  ovat  si¬ 
tä  hyvin  harvoin.  Mullistavuutta  vain  usein  liioi- 

teilaan  kovassa  kilpailussa  määrärahoista,  kai- 
vausluvista  ja  julkisuudesta.  Ihmisen  evoluutioon 
pätee  se,  mitä  korostin  Euroopan  mioseeninkin 
osalta;  kuva  koostuu  suuresta  tietomäärästä,  ja 
yksittäisten  löytöjen  merkitys  on  yleiskuvan  kan¬ 
nalta  melko  pieni. 

Eivät  evoluutioteorian  todelliset  ongelmat 
yleensäkään  koske  itse  ilmiön  olemassaoloa  tai 
kehityksen  suuntaa.  Ne  liittyvät  evoluutioproses- 
sin  olemukseen,  elävän  ja  elottoman  vuorovaiku¬ 
tuksiin,  syy-seuraus-komplekseihin,  eri  mittakaa¬ 
voissa  ja  eri  näkökulmista  tarkasteltuna.  Asioihin 
joista  meillä  todellakin,  vieläkin,  on  hyvin  vähän 


varmaa  tietoa.  Eikä  tämä  tiedon  puute  tietenkään 
ole  mikään  ongelma  tutkimuksen  kannalta.  Juuri 
siitähän  se  elää.  Se  on  normaalia  tiedettä. 


Kirjoittaja  on  paleontologi  ja  Helsingin  yliopis¬ 
ton  Luonnontieteellisen  keskusmuseon  intendent¬ 
ti.  Oheinen  artikkeli  perustuu  hänen  Skepsiksen 
yleisötilaisuudessa  lokakuussa  pitämäänsä  alus¬ 
tukseen. 


Skepsiksen  haaste 

10  000  mk  sille,  joka  pystyy  valvotuissa  olosuhteissa 
tuottamaan  paranormaalin  ilmiön 

Huuhaa-palkinto  YLE-TV:lle 


Skepsis  ry.  on  päättänyt  suunnata  tämän  vuo¬ 
tisen  perinteisen  Huuhaa-palkintonsa  kysymys¬ 
merkkien  muodossa  yleisradion  televisio-ohjel¬ 
mien  päättäjille,  tuottajille  ja  ohjelmia  tekeville 
toimittajille  epätieteellisten  väitteiden  kritiikittö¬ 
mästä  esittämisestä  asiaohjelmissa.  Esimerkiksi 
FST:n  lääketieteen  käsitteen  laajentamisesta  pal¬ 
kittu  ru/enarkaa-ohjelma  esitti  totena  monia  sel¬ 
laisia  väitteitä,  joita  tiedeyhteisö  pitää  vähintään¬ 
kin  kiistanalaisina.  Skepsis  toivoo,  että  palkinto 
synnyttäisi  näitä  ilmiöitä  koskevaa  kriittistä  kes¬ 
kustelua  ja  vastaväitteitä. 

?  Toimiiko  parlamentaarisesti  valvottu  yleisra¬ 
dio  toimintaehtojensa  mukaisesti  oikeisiin  tie¬ 
toihin  perustuvien  maailmankuvien  ainesten 
tarjoajana  silloin,  kun  se  erilaisia  taikausko¬ 
ja  ja  mystiikoita  esitellessään  tarjoaa  tieteen 
kantaa  vain  yhtenä  monista  tasaveroisista  us¬ 
komuksista? 

?  Voiko  journalismi  olla  puolueetonta,  kun  vas¬ 
takkain  ovat  kriittinen  tutkimus  ja  taikausko? 

?  Miksi  yleisradio  ei  pohdi  näiden  ilmiöiden 
taustaa  ja  yhteiskunnallista  merkitystä? 

?  Pitäisikö  ohjelmatarjonnasta  päättävien  miet¬ 
tiä  painotuksia,  kokonaiskuvaa  ja  tarjonnan 
piilosuuntauksia  tämän  sinänsä  oikean  sano¬ 
misen  vapauden  vallitessa? 

?  Onko  yleisradion  kulttuuritehtävän  mukaista 
tehdä  vaikeista,  monisyisistä  ja  poikkitieteel¬ 
lisistä  kysymyksistä  harmitonta  ja  pelkkiä  elä¬ 
myksiä  tarjoavaa  viihdettä? 

*  *  * 

Skepsiksen  Huuhaa-palkinto  on  aikaisemmin 
annettu  mm.  suurelle  kustantajalle  ja  työväen¬ 
opistolle.  Palkinto  ei  kuitenkaan  tarkoita,  että  pal¬ 


kinnonsaajien  toiminta  kokonaisuudessaan  olisi 
jotenkin  moitittavaa,  sillä  ne  ovat  tehneet  merkit¬ 
tävää  kulttuurityötä.  Mutta  juuri  niiden  merkit¬ 
tävyyden  ansiosta  niille  asetetetaan  myös  poik¬ 
keukselliset  laatuvaatimukset.  Palkinnoilla  on 
haluttu  tuoda  esille  sellaisia  yksityiskohtia  näi¬ 
den  instituutioiden  toiminnassa,  jotka  eivät  ole 
sopusoinnussa  korkeiden  odotusten  kanssa.  Tä¬ 
nä  vuonna  Skepsis  jatkaa  tällä  samalla  linjalla. 

Suomalainen  yhteiskunta  ja  elämänmuoto 
ovat  voimakkaassa  murrosvaiheessa.  Kasvava 
joukko  hämmentyneitä  suomalaisia  joutuu  raken¬ 
tamaan  elämänsä  kokonaan  uudella  tavalla.  Täl¬ 
laisessa  tilanteessa  ihmiset  hakevat  uutta  tietoa  ja 
ennen  kaikkea  joukkoviestimien  kautta. 

Parlamentaarisesti  valvotun  yleisradion  tehtä¬ 
vänä  on  jo  toimintaehtojensa  mukaisesti  tarjota 
kansalaisille  oikeisiin  tietoihin  perustuvia  maail¬ 
mankuvan  aineksia.  Perinteisesti  yleisradion  luo¬ 
tettavuus  todenperäisten  tietojen  välittäjänä  on  ol¬ 
lut  suuri  ja  sen  rooli  -  erityisesti  television  rooli 
-  ihmisten  maailmankuvan  muovaajana  on  näissä 
jatkuvasti  muuttuvissa  oloissa  entisestään  koros¬ 
tunut. 

Skepsis  ry.  toteaa,  että  yleisradion  ohjelma¬ 
tuotannon  ydinosa  on  vastuuntuntoisten  ja  am¬ 
mattitaitoisten  toimittajien  työn  tulosta.  Asial¬ 
listen  ja  kiinnostavien  tiedeohjelmien  osuus  on 
yleisradion  ohjelmatuotannossa  kiitettävästi  li¬ 
sääntynyt.  Tervettä  kriittistä  asennetta  ovat  edus¬ 
taneet  esimerkiksi  kunniamaininnan  ansaitseva 
Kuningaskuluttaja  ja  radio-ohjelma  Tänä  iltana 
terveydestä.  Yleisradio  on  pystynyt  jopa  itse- 
kriittisyyteen,  kuten  TV  2:n  tuottamassa  ohjelma¬ 
sarjassa  Maailma  sanojen  vankina. 

Samalla  yleisradio  on  kuitenkin  mennyt  kritii- 

kittömästi  mukaan  helppohintaisten,  taikauskoa 
esittelevien  ohjelmien  tarjontaan.  Viihteen  kei¬ 
noin  ihmisille  tarjotaan  maailmankuvan  ainek¬ 
sia  henkiparannuksesta  ja  muista  lääketieteen  pii¬ 
riin  kuulumattomista  hoitokeinoista,  okkultisti¬ 
sista  maailmanselityksistä  ja  tieteen  jo  kauan  sit¬ 
ten  kumoamista  ikivanhoista  uskomuksista.  Hy¬ 
vänä  esimerkkinä  tästä  on  ollut  TV  l:n  tuottama 
Usko  tai  ä/n-sarja,  jossa  paikoin  asiallinenkin 
kriittisyys  on  hukkunut  mystiikkaa  tulvivan  viih¬ 
teellisyyden  alle. 

Huolestuttavinta  Skepsiksen  mielestä  on  se, 
että  samanlaista  kritiikittömyyttä  on  ollut  havait¬ 
tavissa  myös  silloin,  kun  näitä  ilmiöitä  on  käsi¬ 
telty  vakavasti  otettavissa  asiaohjelmissa.  Teki¬ 
jät  ovat  asettaneet  näiden  ilmiöiden  puolustajat  ja 
tieteen  näkemykset  tasa-arvoiseen  asemaan,  jol¬ 
loin  katsojalle  on  jäänyt  kuva,  että  tieteen  tarjoa¬ 
mat  perustelut  ovat  vain  yksi  osa  ihmisten  myyt¬ 
tistä  uskomusjärjestelmää,  ja  siten  yhtä  uskotta¬ 
va  tai  epäuskottava  kuin  mystiikan  tarjoamat  se¬ 


litykset.  Tieteen  esittäminen  yhtenä  vaihtoehto- 
mystiikkana  on  juuri  sitä  tieteisuskoa  pahimmil¬ 
laan  mistä  tiedeyhteisöä  syytetään. 

Skepsiksen  mielestä  on  oikein,  että  ihmisiä 
kiinnostavia  aiheita  ja  ajassa  liikkuvia  ilmiöitä  kä¬ 
sitellään  televisio-ohjelmissa.  Ohjelman  tekijöi¬ 
den  ei  pitäisi  kuitenkaan  edes  sananvapauden  ni¬ 
missä  tinkiä  journalismin  perusperiaatteesta,  oi¬ 
keiden  tietojen  välittämisestä.  Myyttisiä  usko¬ 
muksia  koskevien  väitteiden  ohella  ihmisillä  on 
myös  oikeus  tietää,  mihin  nämä  uskomukset  pe¬ 
rustuvat. 

Palkintoa  antaessaan  Skepsis  haluaa  kiinnit¬ 
tää  huomion  kaikkiin  muihinkin  vastaavantyyppi¬ 
siin  ohjelmiin,  joita  kaikki  tiedotusvälineet  tuot¬ 
tavat  yhä  enemmän.  Palkinto  annetaan  tällä  ker¬ 
taa  nimenomaan  yleisradiolle  siksi,  että  yhteis¬ 
kunnan  valvomalle  ja  yleisön  luotettavana  pitä- 
mälle  yleisradiolle  on  asetettava  levitettävän  tie¬ 
don  oikeellisuuden  ja  laadun  suhteen  poikkeuk¬ 
sellisen  korkeat  vaatimukset. 

Toimitukselta 


Kun  Skepsiksessä  mietittiin  tämänvuotisen  Huu¬ 
haa-  palkinnon  antamista  TV  l:lle,  pohdittiin  pit¬ 
kään,  ollaanko  asettamassa  rajoja  sananvapaudel¬ 
le.  Eikö  nykyaikaisessa  demokraattisessa  yhteis¬ 
kunnassa  kaikenlaisten  mielipiteiden  pitäisi  voida 
vapaasti  päästä  julkisuuteen  niitä  kenenkään  sen¬ 
suroimatta?  Mutta  on  eri  asia,  että  joku  esittää 
mielipiteen  kuin  että  toimittaja  esittää  saman  to¬ 
siasiatietona.  Jos  toimittaja  tähän  sortuu,  hän  on 
ymmärtänyt  koko  sananvapauskäsitteen  pahasti 
väärin. 

Juuri  tästä  oli  kysymys,  kun  Skepsis  lopul¬ 
ta  päätyi  antamaan  Huuhaa-palkinnon  yleisradion 
televisiokanava  l:lle.  Kanavalla  on  jo  jonkin 
aikaa  pyörinyt  ohjelmia,  joissa  toimittajat  ovat 
esittäneet  tosiasioina  uskomuksiin  perustuvia  tai 
muutoin  kiistanalaisia  väittämiä  perustelematta 
näiden  väitteiden  todenperäisyyttä.  Kun  tiede¬ 
tään,  että  ihmiset  yleensä  pitävät  television  välit¬ 
tämiä  tietoja  varsin  luotettavina,  tällainen  journa¬ 
lismi  on  häpeäksi  koko  ammattikunnalle. 

Konkreettinen  näyttö  harhaisesta  uskosta  tele¬ 
vision  objektiivisuuteen  saatiin  Skepsiksen  mar¬ 
raskuussa  järjestämässä  yleisötilaisuudessa,  jossa 
professori  Ilkka  Niiniluoto  alusti  aiheesta  "Miksi 
ihmiset  kääntyvät  tiedettä  vastaan?”  Eräs  yleisön 


joukosta  ihmetteli,  miksi  Niiniluoto  luokitteli  ho¬ 
meopatian  epätietoisiin,  vaikka  "televisiossa  oli 
kerrottu  että  homeopatian  parantava  teho  oli  tie¬ 
teellisesti  todistettu”.  Tällaisessa  tilanteessa  hen¬ 
kilöä  on  enää  mahdoton  saada  vakuuttuneeksi,  et¬ 
tä  koko  juttu  oli  ankka,  eikä  kyseisen  hoidon  te¬ 
hosta  ole  lukuisista  tutkimuksista  huolimatta  oi¬ 
keasti  olemassa  luotettavaa  tietoa. 

Journalismin  eettisiin  periaatteisiin  kuuluu 
muun  muassa,  että  "toimittajan  velvollisuus  on 
kunnioittaa  totuutta  ja  kansalaisten  oikeutta  saada 
tietää  totuus.  Toimittajan  on  perustettava  tieton¬ 
sa  alkuperäislähteisiin  nojaaviin  tosiasioihin.  Hä¬ 
nen  ei  pidä  pimittää  olennaisia  tietoja  tai  vääristel¬ 
lä  dokumentteja.” 

Nämä  periaatteet  koskevat  meitä  kaikkia  toi¬ 
mittajia  riippumatta  siitä,  missä  välineessä  me 
työskentelemme.  Mutta  yleisradiolla  vastuu 
on  muita  isompi  jo  yksistään  sen  vuoksi,  että 
me  kaikki  rahoitamme  sitä  lupamaksuillamme. 
Yleisradion  periaatteisiin  ainakin  aiemmin  myös 
kuului  opetuksellinen  tehtävä  suomalaisten  hen¬ 
kisenä  ja  tiedollisena  kasvattajana.  Toivokaam¬ 
me,  ettei  se  ole  sitä  kaupallisuuden  puristuksessa 
kokonaan  unohtanut. 

Marketta  Ollikainen 

Tiede,  pseudotiede  ja  uskonto 
kasvatuksessa 

Alustava  kartoitus  siitä,  mihin  nuoret  uskovat  ja  mitä  he 
tietävät  tieteestä 


Tapio  Keranto 

Vaikka  elämmekin  tieteen  ja  tekniikan  läpitunke¬ 
massa  yhteiskunnassa,  kriittistä  ajattelutapaa  ja 
tieteen  kriteerejä  —  avoimuus,  koeteltavuus,  pyr¬ 
kimys  totuudellisuuteen  —  näytetään  tavanomai¬ 
sissa  elämäntilanteissa  ja  pyrkimyksissä  sovellet¬ 
tavan  hyvinkin  kapealla  sektorilla.  Toisinaan,  ku¬ 
ten  esimerkiksi  Harvey  Siegel  sekä  David  Walsh 
ovat  huomauttaneet,  nonrationaaliset  harkinnat  ja 
sitoumukset  vaikuttavat  myös  tiedemiesten  itsen¬ 
sä  toimintaan  ja  väittelyihin  tiedeinstituution  it¬ 
sensä  sisällä. 

Selkeimmin  kyseisten  kriteerien  puuttumatto¬ 
muus  ja  nonrationaaliset  harkinnat  on  tunnistet¬ 
tavissa  kritiikittömänä  suhtautumisena  ja  uskona 
kaikenlaisiin  maagismystisiin  oppeihin.  Tällai¬ 
nen  on  esimerkiksi  'antroposofinen  hengentiede’, 
josta  opin  perustaja  Rudolf  Steiner  sanoo  kirjan¬ 
sa  Die  Geheimwissenschaft  im  Umriss  esipuhees¬ 
sa:  "Salatiede  on  tietoa  siitä,  mikä  on  sikäli  'sa¬ 
laista',  ettei  sitä  voi  havaita  ulkoisessa  luonnos¬ 
sa.  Se  on  havaittavissa  sielun  sisimmässä,  kun  ih¬ 
minen  suuntautuu  kohti  henkeä.  —  Tietoni  hen¬ 
kisestä  maailmasta,  siitä  olen  täysin  varma,  ovat 
oman  havaintoni  tulosta.” 

Steiner  valottaa  'salatieteensä'  keskeistä  pyr¬ 
kimystä;  se  on  ihmisen  mieleen  kätketyn  'salatun 
henkisyyden’  paljastaminen.  Metodiksi  esitetään 
eräänlaista  'henkistä  katselemista’,  jonka  tulokset 
ovat  Steinerin  mukaan  seuraavanlaisia:  "jos  maan 
elämän  henkistä  tutkimista  jatketaan  yhä  pitem¬ 
mälle  menneisyyteen,  tullaan  lopulta  vaiheeseen, 
jolloin  kaikki  aineellinen  saa  alkunsa.  Tämä  ai¬ 


neellinen  kehittyy  henkisestä.  Ennen  sitä  on  ole¬ 
massa  vain  henkistä.  Henkinen  tarkastelu  havait¬ 
see  tämän  henkisen  ja  sen  miten  tämä  henkinen 
tavallaan  tiivistyy  aineeksi.  —  Sellainen  tieteel¬ 
linen  ajatustapa,  joka  pitäytyy  pelkästään  ulkoi¬ 
sesti  aistittaviin  ilmiöihin  sekä  siihen,  mitä  inhi¬ 
millinen  äly  näistä  ilmiöistä  voi  päätellä  ei  pysty 
sanomaan  mitään  tästä  henkisestä.” 

Tähän  lainaukseen  kätkeytyy  paljon.  Ensin¬ 
näkin  Steiner  esittää  utopistisia  väitteitä,  joiden 
testaamiseen  ei  ole  muita  mahdollisuuksia  kuin 
hänen  oma  'henkisen  katselunsa’  metodi.  Toi¬ 
seksi  kyseisestä  lainauksesta  käy  ilmi,  että  Steine¬ 
rin  käsitys  luonnontieteiden  tutkimuskohteesta  ja 
metodeista  edustaa  naiivia  empirismiä  ja  induk- 
tivismia,  jossa  aistihavaintoon  perustuvaa  koke¬ 
musta  pidetään  luontoa  koskevan  tiedon  lähtee¬ 
nä  ja  kriteerinä.  Kolmanneksi  Steinerin  'henkisen 
tarkastelun’  tuotteet  ovat  vähintäinkin  yhtä  mieli¬ 
kuvituksellisia  ja  vailla  todistuspohjaa  kuin  ker¬ 
tomukset  maan  ulkopuolisten  olioiden  kohtaami¬ 
sesta  tai  ihmiskunnan  kohtaloiden  ennustamisesta 
unikuvien  ja  hallusinaatioiden  perusteella.  Tämä 
käy  ilmi  eksplisiittisesti  esimerkiksi  seuraavasta 
näytteestä: 

"Kun  ihmiset  jälleen  lisääntyivät  maan  pääl¬ 
lä,  ei  jälkeläisissä  enää  mikään  estänyt  ihmissie¬ 
lujen  ruumiillistumista  niihin.  Maa-Kuu  vaikutti 
nyt  siten,  että  ruumiit  muotoutuivat  täysin  sove¬ 
liaiksi  inkarnoituville  ihmissieluille.  Ja  aikaisem¬ 
min  Marsiin,  Jupiteriin  jne.  siirtyneet  sielut  ohjat¬ 
tiin  nyt  maahan.” 

En  tiedä  tarkalleen,  miten  nämä  uusplatonis¬ 
tiset,  itämaiseen  mystiikkaan  sekä  sielun  vaelluk¬ 
seen  viittaavat  kuvitelmat  ovat  heijastuneet  ja  hei¬ 
jastuvat  edelleen  Steinerin  nimeä  kantavien  lai¬ 
tosten  toimintaan.  Se  voidaan  kuitenkin  todeta, 
että  Steinerin  antroposofia  on  tyypillinen  pseudo¬ 
tiede.  Siinä  puhutaan  tieteestä,  tieteellisestä  me¬ 
todista  ja  tämän  metodin  avulla  saavutetuista  'tut¬ 
kimustuloksista’.  Tämä  on  kuitenkin  vain  sana¬ 
helinää,  hyväuskoisten,  tieteeseen  ja  tieteenfilo¬ 
sofiseen  analyysiin  kouluttamattomien  ihmisten 
tiedotonta  ja/tai  tietoista  harhautusta.  Itse  asias¬ 
sa  Steinerin  'salatiede'  ja  monet  muut  okkultis¬ 
tiset  filosofiat  ja  aktiviteetit,  esimerkiksi  astrolo¬ 
gia,  parapsykologia,  kreationismi,  scientologia  ja 
monet  erilaiset  vaihtoehtoisen  lääkinnän  muodot, 
edustavat  sitä  myyttien  kertomisen  traditiota,  jos¬ 
ta  moderni  tiede  on  erkaantunut  jo  ajat  sitten. 

Karl  Popper  sanoo  modernin  tieteen  tradi¬ 
tioon  kuuluvan  oleellisesti,  ei  vain  ehdotelmien 
tai  myyttien  esittäminen  vaan  myös  mahdollisuus 
ja  valmius  arvioida  niitä  kriittisesti,  jopa  luopua 
niistä.  "Tämä  selittää  sen,  miksi  kritiikille  alis¬ 
tetut  myytit  eroavat  uskonnollisista  ja  maagisis¬ 
ta  myyteistä.  Ne  ovat  pääasiassa  tulosta  myyttien 
luomisesta  ja  niiden  testaamisesta.  Havainnoin¬ 
nin  tehtävänä  ei  ole  tuottaa  teorioita  kuten  induk- 
tivistit  ovat  väittäneet.  Sen  tehtävänä  on  kokeilla, 
todentaa  tai  hylätä  niitä”,  Popper  huomauttaa. 

Popperin  mukaan  emme  voi  aloittaa  tyhjäs¬ 
tä;  me  tarvitsemme  traditioita  ja  myyttejä  ope¬ 
roimista  varten,  mutta  meidän  ei  tarvitse  eikä  tu¬ 
le  hyväksyä  väittämiä  kritiikittömästi.  Ihmisillä 
näyttää  olevan  kuitenkin  ilmeistä  tarvetta  ja  tai¬ 
pumusta  kiinnostua,  uskoa  ja  pitäytyäkin  tiettyi¬ 
hin  myytteihin  ja  traditioihin.  Ajatellaan  vaik¬ 
kapa  ihmisten  kiinnostusta  ja  uskoa  ufoihin,  ast¬ 
rologisiin  ennustuksiin,  parapsykologiaan,  scien- 
tologiaan,  kreationismiin  sekä  moniin  magiikan 
ja  vaihtoehtoisen  lääkinnän  muotoihin  kuten  esi¬ 
merkiksi  'moderniin  vyöhyketerapiaan’  ja  ho¬ 
meopatiaan. 


Asiassa  ei  sikäli  ole  mitään  ihmeellistä.  Nä¬ 
mä  opit  lupaavat  monenlaista  hyvää  ja  lohdutusta 
tavalla  tai  toisella  vaikeassakin  asemassa  oleville 
ihmisille.  Niissä  etsitään  myös  vastausta  sellai¬ 
siin  'ihmisenä  olemisen  perimmäisiin  kysymyk¬ 
siin’,  joihin  tiede  ei  pyri  eikä  kykene  vastaamaan. 
Näille  opeille  on  tyypillistä,  että  asiat  esitetään 
niin  epämääräisellä  ja  sekavalla  tavalla,  että  sel¬ 
keästi  vastakkainenkin  evidenssi  voidaan  tulkita 
opin  tueksi.  Epäonnistumisesta  syytetään  riiteis¬ 
sä  tai  ulkoisissa  olosuhteissa  esiintyviä  virheläh¬ 
teitä.  Ei  ole  myöskään  harvinaista,  että  asialli¬ 
seen  kritiikkiinkin  suhtaudutaan  jyrkän  torjuvasti 
ja  suvaitsemattomasti.  Ehtona  opin  ymmärtämi¬ 
selle  väitetään  olevan,  kuten  ilmenee  esimerkik¬ 
si  Steinerin  kirjoituksista,  'ennakkoluuloton  ajat¬ 
telu’  ja  perehtyminen  opin  perusperiaatteisiin. 

Mihin  nuoret  uskovat? 

Tämän  artikkelin  kirjoittaja  kiinnostui  etsimään 
vastauksia  seuraaviin  kysymyksiin: 

(A)  Millaiseen  rajatietoon,  jos  mihinkään,  pe¬ 
ruskoulun  yläasteen  viimeisen  luokan  sekä  lukion 
1 .  ja  2.  luokan  oppilaat  uskovat?  Miten  kriitti¬ 
siä  he  ovat  Raamatun  ihmekertomuksiin  verrattu¬ 
na  okkultistisiin  väitteisiin?  Onko  luokkatasojen 
välillä  eroja  kyseisissä  uskomuksissa?  Entä  miten 
tieto  tieteestä  on  yhteydessä  kyseisiin  uskomuk¬ 
siin?  Onko  tyttöjen  ja  poikien  välillä  eroja?  Mi¬ 
ten  'matemaattisesti  orientoituneet’  oppilaat  suh¬ 
tautuvat  rajatietoon  ja  uskontoon  verrattuna  'hu- 
manisteihin’? 

(B)  Miten  koululaitoksen  tulisi  asennoitua  ok¬ 
kultistisiin  oppeihin  ja  aktiviteetteihin?  Tulisiko 
oppilaita  valistaa  kaikkein  epäilyttävimpien  op¬ 
pien  —  kuten  scientologia  ja  erilaiset  maagismys- 
tiset  hoidot  —  lähtökohdista,  aatteellissosiaali- 
sesta  taustasta  ja  pyrkimyksistä?  Missä  yhteydes¬ 
sä  ja  millä  tapaa  tämän  tulisi  tapahtua? 

Seuraavassa  etsin  vastauksia  kysymysryh¬ 
mään  (A).  Artikkelin  viimeisessä  luvussa  esitän 

joitakin  alustavia  ehdotelmia  liittyen  kysymys- 
ryhmään  (B). 

Tutkimuksen  empiirinen  aineisto  hankittiin 
keväällä  1994  Hämeenlinnan  ja  Oulun  yhdek¬ 
sännen  luokan  (n=164)  sekä  lukion  ensimmäi¬ 
sen  (n=179)  ja  toisen  luokan  oppilailta  (n=219). 
Aineiston  hankinnan  välineenä  käytettiin  kysely¬ 
kaavaketta.  Kaavake  sisälsi  9  tehtävää  tietees¬ 
tä,  7  tehtävää  rajatiedosta  sekä  5  tehtävää  us¬ 
konnosta.  Hämeenlinnan  lukiolaisia  koskeva  ai¬ 
neisto  hankittiin  samanaikaisesti  kaikilta  luokil¬ 
ta.  Yläasteen  yhdeksättä  luokkaa  koskevat  aineis¬ 
tot  sekä  Oulun  lukiolaisia  koskeva  aineisto  jou¬ 
duttiin  hankkimaan  osin  erillisinä  päivinä.  Kyse¬ 
lyn  instruktioon  ja  vastaamiseen  käytettiin  kulla¬ 
kin  luokalla  yksi  tunti.  Oppilaita  pyydettiin  mer¬ 
kitsemään  nimensä  kaavakkeeseen.  Instruktios¬ 
sa  korostettiin  vastausten  käsittelyä  täysin  luotta¬ 
muksellisella  tavalla.  Tätä  varten  tunnin  lopulla 
kaavakkeet  suljettiin  oppilaiden  nähden  kirjekuo¬ 
reen,  joka  toimitettiin  kirjoittajalle. 

Pääsääntöisesti  oppilaat  vastasivat  johdonmur 
kaisesti  kyselyn  tehtäviin.  Nimettömiä  tai  muu¬ 
ten  epätäydellisiä  papereita  jätettiin  luokkatasos¬ 
ta  riippuen  4-9  prosenttia.  Hämeenlinnan  ja  Ou¬ 
lun  vastaavien  luokkatasojen  vastausjakaumissa 
ei  todettu  mitään  oleellisia  eroja. 

Oppilaille  jaetut  rajatiedon  tehtävät  käsitte¬ 
livät  ufoja  (kaksi  tehtävää),  meedioita,  horos¬ 
kooppeja,  taikavarpuja,  telepatiaa  ja  ennustamis¬ 
ta.  Uskontotehtävät  koskivat  Vanhan  ja  Uuden 
Testamentin  ihmekertomuksia.  Oppilaitten  kan¬ 
taa  kysyttiin  Jeesuksen  kävelyyn  vetten  päällä, 
kertomukseen  profeetta  Eliaan  taivaaseen  nou¬ 
susta  tulivaunuissa,  luomiskertomukseen.  Juma¬ 
lan  olemassa  oloon  ja  kuolemanjälkeiseen  elä¬ 
mään.  Kunkin  tehtävän  muoto  oli  seuraavanlai¬ 
nen  (esimerkki  ufotehtävästä): 

Vanhempiesi  hyvä  ystävä  rouva  Luukanen 
kertoo  kohdanneensa  ulkoavaruudesta  tulleita 
pieniä  vihreitä  miehiä  ja  keskustelleensa  heidän 
kanssaan  maapallon  tulevaisuudesta.  Miten  Sinä 


suhtautuisit  kertomukseen? 

A.  Kyseessä  on  henkisesti  sairaan  ihmisen  ku¬ 
vitelma  tai  julkisuuden  tavoittelu,  joka  ei  an¬ 
saitse  huomiota. 

B.  Rouva  Luukanen  on  melko  varmasti  tavannut 
maapallon  ulkopuolelta  tullutta  väkeä  ja  väi¬ 
tettyyn  tapaamiseen  on  syytä  suhtautua  kai¬ 
kella  vakavuudella. 

C.  On  pieniä  mahdollisuuksia,  että  rouva  Luuka- 
sen  kertomus  on  totta  ja  täten  väitteet  on  syy¬ 
tä  tutkia  tarkemmin. 

Kunkin  tehtävän  vaihtoehdot  pisteytettiin  etu¬ 
käteen  siten,  että  esimerkiksi  yllä  olevassa  tehtä¬ 
vässä  valintaa  A  asetettiin  vastaamaan  pistemää¬ 
rä  -1  ('kieltävä  asenne’);  valintaa  B  pistemäärä 
+1  ('myöntävä  asenne’)  ja  valintaa  C  pistemäärä 
0  ('varauksellinen  asenne’).  Numeerinen  aineis¬ 
to  käsiteltiin  tilastollisesti  ja  analyysin  perusteella 
siitä  muodostettiin  'maagismystistä  uskoa’,  'us¬ 
konnollista  uskoa’  ja  ’  tietoa  tieteestä’  kuvaavat 
summamuuttajat. 

Joitain  keskeisiä  tuloksia 

Oppilaat  suhtautuivat  yleisesti  ottaen  varaukselli¬ 
sesti  kaikenlaiseen  rajatietoon  kuten  ilmenee  seu- 
raavan  sivun  taulukosta. 

Kertomuksia  humanoideista  piti  humpuuki¬ 
na  noin  neljännes  kunkin  luokkatason  oppilaista 
(tehtävät  UFOl  ja  UF02).  Sama  koskee  meedioi¬ 
ta  ja  telepatiaa.  Ennustamiseen  ja  taikavarpuihin 
suhtautuminen  oli  vielä  kriittisempää  (46-61  %). 
Luokasta  riippuen  vahvempaa  luottamusta  ky¬ 
seisiin  rajatiedon  alueisiin  havaittiin  olevan  vain 
3-16  prosentilla  tutkituista  (ykkösten  sarakkeet). 
Poikkeuksena  havaitaan  luottamus  horoskooppei¬ 
hin,  joihin  liittyviä  persoonallisuuskuvauksia  ja 
ennustuksia  osa  oppilaista  näyttää  pitävän  hyvin¬ 
kin  mahdollisena  ( kritiikittömin  asenne  9.  luokal¬ 
la;  26  %).  Myös  suhtautuminen  Vanhan  ja  Uu¬ 
den  Testamentin  ihmekertomuksiin  oli  suhteelli¬ 
sen  kriittistä.  Erityisesti  tarinaa  profeetta  Eliaan 

taivaaseen  astumisesta  tulivaunuilla  piti  humpuu¬ 
kina  18-34  prosenttia  oppilaista  (lukion  2.  luo¬ 
kan  oppilaat  kriittisimpiä;  tilastollisesti  erittäin 
merkitsevät  erot  muihin  luokkiin  nähden).  Kaik¬ 
kein  myönteisimmin  suhtauduttiin  ikuisen  elä¬ 
män  mahdollisuuteen  (31-35  prosenttia).  Kysei¬ 
sen  mahdollisuuden  kielsi  11-14  prosenttia  oppi¬ 
laista. 

Miten  sitten  'maagismystinen  usko’  oli  yhtey¬ 
dessä  'uskonnolliseen  uskoon’?  Lyhyesti  sanoen 
ne  oppilaat,  jotka  suhtautuivat  kriittisesti  Raama¬ 
tun  ihmeisiin,  pitivät  myös  kertomuksia  ufoista 
sekä  muista  maagismystisistä  ilmiöistä  humpuu¬ 
kina  ja  kääntäen.  Sen  sijaan  niiden  oppilaiden, 
jotka  suhtautuivat  varauksellisesti  tai  uskoivat  ky¬ 
seisiin  kertomuksiin,  välillä  ei  havaittu  oleellisia 
eroja  uskossa  rajatietoon.  Toisaalta  nämäkin  ryh¬ 
mät  suhtautuivat  rajatietoon  kriittisemmin  kuin 


mainittuihin  Raamatun  kertomuksiin.  Aivan  sa¬ 
mansuuntaiset  tulokset  havaittiin  'muun  okkultis¬ 
tisen  uskon’  ja  'muun  uskonnollisen  uskon’  välil¬ 
lä. 

Entä  miten  tytöt  ja  pojat  suhtautuivat  kysei¬ 
siin  asioihin?  Uskossa  ufoihin  ei  havaittu  oleel¬ 
lisia  eroja  tyttöjen  ja  poikien  välillä.  Muilta  osin 
poikien  suhtautuminen  niin  rajatietoon  kuin  kris¬ 
tinuskon  peruskysymyksiin  ja  kertomuksiin  oli 
selvästi  kriittisempää.  Erot  olivat  tilastollises¬ 
ti  erittäin  merkitseviä  {p  <  0.001).  Saman¬ 
suuntaiset  tulokset  todettiin  vertailtaessa  pitkän 
matematiikan  ('matemaattisesti  orientointuneet’) 
valinneiden  sekä  lyhyen  matematiikan  (’  hu¬ 
manistisesti  orientoituneet’)  valinneiden  lukion 
oppilaiden  välillä.  'Matemaattisesti  orientoitu¬ 
neet’  oppilaat  suhtautuivat  selvästi  kriittisemmin 
kuin  'humanistit'  niin  rajatietoon  kuin  Raamatun 


Taulukko.  Peruskoulun  9.  luokan  sekä  lukion  1.  ja  2.  luokan  oppilaiden  luottamus  erilaiseen  rajatie¬ 
toon  sekä  Raamatun  ihmekertomuksiin  ja  kristinuskon  ilmoituksiin  (n=164,  179  ja  219)  (prosenttija¬ 
kaumat) 


luokka 

luottamus 

-1 

9. 

0 

-t-1 

-1 

1. 

0 

H-l 

-1 

2. 

0 

H-l 

UFOl 

23 

69 

8 

27 

70 

3 

28 

66 

6 

UF02 

23 

67 

10 

20 

73 

7 

26 

68 

6 

meediot 

26 

62 

12 

25 

66 

16 

31 

59 

10 

horoskoopit 

30 

47 

24 

25 

49 

26 

45 

38 

18 

taikavarvut 

61 

27 

11 

49 

40 

11 

57 

29 

14 

telepatia 

29 

55 

16 

22 

70 

8 

29 

60 

11 

ennustaminen 

49 

41 

10 

46 

45 

9 

58 

34 

8 

kävely  vetten  päällä 

10 

78 

12 

10 

80 

12 

13 

78 

8 

tulivaunut 

25 

68 

7 

18 

81 

2 

34 

65 

1 

luomiskertomus 

5 

79 

16 

7 

78 

15 

11 

79 

9 

Jumala  on  olemassa 

12 

72 

16 

6 

78 

16 

13 

75 

12 

elämä  kuoleman  jälkeen 

14 

55 

32 

'il 

54 

35 

12 

56 

31 

-l(humpuukia);  0(pieniä  mahdollisuuksia);  -i-l(melko  varmaa) 

ihmekertomuksiin  (p  <  0.001). 

Mitä  tulee  kyseisten  oppilaiden  yleistietä¬ 
mykseen  tieteestä,  oli  tämä  vähintäinkin  kohtuul¬ 
lista  (keskimäärin  20  pistettä  24  pisteestä)  muiden 
kuin  'tietämys  tieteellisten  kokeiden  luonteesta’ 
osalta.  Vaikka  täälläkin  lukion  2.  luokan  oppilaat 
osoittivat  omaavansa  kehittyneintä  tietoa,  jäivät 
pätevimmän  vaihtoehdon  prosenttiosuudet  alle 
50  %  (42  %).  Myös  tutkimustulosten  hyväk¬ 
symisestä  tieteelliseksi  tiedoksi  tiedettiin  lukios¬ 
sa  enemmän  kuin  peruskoulun  9.  luokalla  (p  < 
0.001).  Tyttöjen  ja  poikien  tietämys  oli  samaa 
luokkaa  kullakin  tutkitulla  luokalla. 

Alustavan  kartoituksen  tulokset  ovat  johdon¬ 
mukaisia  sekä  'sopivat  hyvin  palapeliin’.  Tä¬ 
tä  koherenssia  vahvistivat  kullakin  luokkatasol¬ 
la  tehdyt  faktorianalyysit,  joissa  'tieto  tieteestä’, 
'uskonnollinen  usko’  ja  'usko  rajatietoon’  eriy¬ 
tyivät  omiksi  faktoreikseen  kullakin  luokkatasol¬ 
la.  Kyseiset  faktorit  yhdessä  muuttujan  'menestys 
kieliopinnoissa’  kanssa  selittivät  76-78  prosenttia 
analyysiin  otettujen  muuttujien  vaihtelusta.  Ky¬ 
seisiä  selitysasteita  voi  pitää  korkeina.  Myös 
kommunaliteetit  olivat  yleisesti  ottaen  luokkaa 
0.70-0.85  kertoen  yhdessä  korkeiden  reliabili- 
teettiarvojen  (keskimäärin  0.70  luokkaa)  kanssa 
mittausten  luotettavuudesta. 

Johtopäätöksiä 

Tulosten  perusteella  suurin  osa  kyselyyn  osallis¬ 
tuneista  peruskoulun  9.  luokan  oppilaista  sekä  lu¬ 
kiolaisista  osoitti  joko  kriittistä  tai  ainakin  jollain 
tapaa  varauksellista  suhtautumista  kaikenlaiseen 
rajatietoon.  Raamatun  ihmeisiin  ja  luomiskerto¬ 
mukseen  suhtautuminen  oli  jonkin  verran  kritii- 
kittömämpää.  Toisaalta  otoksesta  löytyi  myös  lu¬ 
kuisia  nuoria  —  luokkatasosta  riippumatta  — jot¬ 
ka  suhtautuivat  varsin  kritiikittömästi  niin  erilai¬ 
siin  rajatiedon  muotoihin  kuin  Raamatunkin  ih¬ 
mekertomuksiin.  Erityisesti  tällaisia  nuoria  löy¬ 
tyi  tyttöjen  sekä  lyhyen  matematiikan  lukijoista. 


Tytöt  näyttäisivät  uskovan  helpommin  erilaisiin 
rajatiedon  alueisiin.  Raamatun  ihmekertomuksiin 
ja  uskonnon  perimmäisiin  kysymyksiin  kuin  po¬ 
jat  ja  'humanistit'  helpommin  kuin  ’  matemaatti¬ 
sesti  suuntautuneet’. 

Näistä  alustavista  tuloksista  "miten  on”  ei  tie¬ 
tenkään  voida  loogisesti  päätellä  "miten  tulisi  ol¬ 
la”.  Tästä  huolimatta  ei  ole  lainkaan  huono  asia, 
että  nuorille  annetaan  lisätietoa  tieteen,  pseudo¬ 
tieteiden  ja  uskonnon  välisistä  suhteista  sekä  suh¬ 
teesta  arkielämän  elämismaailmaan,  joka  on  so¬ 
siaalinen  par  excellence.  Tunnettu  fenomenolo¬ 
gi  Alfred  Schutz  on  todennut,  että  on  suuri  hyp¬ 
py  siirtyä  arkielämän  praktisesti  suuntautunees¬ 
ta  maailmasta  niin  uskonnon  kuin  tieteen  merki¬ 
tysalueille.  Kummallakin  näistä  merkitysalueis¬ 
ta  on  omat  tehtävänsä  sekä  tapansa  ajatella,  toi¬ 
mia  ja  tuntea.  Uskonnollisille  ja  maagismystisille 
kokemuksille  on  tyypillistä  emotionaalinen  osal¬ 
listuminen  sekä  mystisyyden  tuntu  jostakin  kor¬ 
keammasta,  pyhästä  tai  yliaistillisesta.  Tieteen 
teolle  on  taas  ominaista  analyyttinen  ja  rationaa- 

A 

Unen  orientaatio  tarkasteltaviin  asioihin.  Kuten 
Schutz  korostaa,  teorioinnissa  tiedemiehen  tuli¬ 
si  asettaa  omat  henkilökohtaiset  pyyteensä  ja  toi¬ 
veensa  ikäänkuin  sulkeisiin.  Toisin  sanoen  tie¬ 
teen  teossa  tarvitaan  kriittistä  sekä  omat  henkilö¬ 
kohtaiset  pyyteet  eliminoivaa  asennetta. 

Kumpaakin  toiminnan  muotoa  ja  mielenlaa¬ 
tua  tarvitaan  tilanteista  riippuen.  Toisaalta  tieteen 
kasvatuksen  keskeinen  tehtävä  on  tietysti  tukea 
tieteellisten  —  rationaalisten,  kriittisten  ja  epä- 
dogmaattisten  —  asenteiden  ja  toimintomallien 
kehittämistä.  Toisaalta  tieteen  kasvatuksen  ei  tu¬ 
le  ruokkia  tieteisuskoa.  Sen  tehtävä  on  osoittaa, 
että  tiede  ei  vain  ratko  ongelmia,  vaan  tehdes¬ 
sään  näin,  se  myös  tuottaa  jatkuvasti  uusia  ongel¬ 
mia.  Tällaisen  tiedekasvatuksen  avulla  oppilaat 
pääsisivät  näkemään,  että  tiede  on  vain  yksi  osa 
—  kylläkin  hyvin  merkittävä  sellainen  —  laajem¬ 
paa  kokonaisuutta.  Tieteen  harjoitus  ei  voi,  eikä 
sen  tarvitse  peittää  kaikkia  henkisen,  sosiaalisen 

ja  psyykkisen  elämän  puolia. 

Tämä  kaikki  edellyttää  käsittääkseni  erityi¬ 
siä  tiedekursseja,  joissa  voidaan  yksittäisten  ai¬ 
neiden  näkökulmaa  monipuolisemmin  tarkastella 
'tieteen  tekoa’  sekä  tieteen  suhdetta  moniin  mui¬ 
hin  arkielämän  merkitysalueisiin.  Oulussa  olem¬ 
me  asiassa  jo  niin  pitkällä,  että  ensimmäisen  täl¬ 
laisen  tiedekurssin  koettelu  alkaa  Oulun  normaa¬ 
likoulun  lukion  1.  luokilla  joulukuussa  1994.  Tä¬ 
män  ja  syksyllä  1995  toteutettavan  jatkokurssin 
tavoitteena  on  muun  muassa  tutustuttaa  lukiolai¬ 
nen  tieteen  pelisääntöihin,  tieteen  tekoon  ja  tradi¬ 
tioihin  sekä  ohjata  hänet  omaehtoiseen  tiedonhan¬ 
kintaan,  tutkimusten  kriittiseen  seurantaan  ja  erit¬ 
telyyn.  Samalla  on  tarkoitus  helpottaa  lukiolai¬ 
sen  siirtymistä  korkeakouluopiskeluun.  Se,  mi¬ 
ten  näissä  pyrkimyksissä  tullaan  onnistumaan,  on 
jo  toisen  artikkelin  aihe. 

Vanhat  tutut  rajatiedon 
vuosikatselmuksessa 


Robert  Brotherus 


Vuosittaiset  hengen  ja  tiedon  messut  ovat  epäi¬ 
lemättä  rajatietoa  harrastavien  vuoden  huipputa- 
pahtuma.  Tämän  vuoden  messut  eivät  varmasti 
tuottaneet  järjestäjille  pettymystä:  yleisöä  oli  tun¬ 
gokseen  saakka  ja  monenkirjavaa  näytteille  aset¬ 
tajaa  niin  paljon,  että  skeptikkoa  puistatti.  Skep¬ 
sis  ry  osallistui  tapansa  mukaan  messuille  kriitti¬ 
sen  tieteellisen  ajattelun  edustajana. 

Objektiivisen  tutkimuksen  puolustajat  olivat 
messuilla  harvassa.  Mystisiin  lähteisiin  perus¬ 
tuvia  para-oppeja  sen  sijaan  laskin  yli  viisikym¬ 
mentä  kappaletta.  Tarjonta  oli  hieman  muuttanut 
painopistettään  viime  vuodesta:  toiset  opit  oli¬ 
vat  ilmeisesti  jäämässä  pois  muodin  kuumimmas¬ 
ta  kärjestä  ja  toiset  taas  nousemassa  huuhaan  hui¬ 
pulle. 

Vanhoja  tuttuja  liikkeitä  oli  paljon:  astrologia, 
ufotutkimusseurat,  idän  filosofiat,  teosofit,  ruusu- 
risti,  homeopatia,  meditaatio  ja  aroma-terapia  si¬ 
joittuvat  jatkuvasti  kymmenen  parhaan  listalle. 

Kivet  ja  amuletit 

Kristallit,  kiviterapiat  ja  amuletit  olivat  voimak¬ 
kaasti  edustettuina  tänä  vuonna.  Kivillä  on  mo¬ 
nenlaisia  kytkentöjä  muihin  rajatiedon  alueisiin: 
horoskooppikivet,  ennustuskivet  ja  onnenkivet 
olivat  osa  laajaa  tarjontaa.  Itse  ostin  kauniita 
akaatteja  kotini  koristukseksi.  Avuliaat  myyjät 
koettivat  selittää  minulle  ostoksien!  maagisia  voi¬ 
mia:  pyramidin  muotoista  kiveä  piti  sivellä  ki¬ 
peää  kehon  kohtaa  vasten  niin  sairaus  häviäisi. 


Auran  valokuvaus  ja  puhdis¬ 
tus 

Tällä  kertaa  ehdin  tutustua  kunnolla  myös  aura- 
valokuvaukseen.  Tämä  touhu  ainakin  tuntui  tuot¬ 
toisalta:  valokuvaus  ja  tulkinta  kestää  noin  kym¬ 
menen  minuuttia  ja  maksaa  sata  markkaa.  Mysti¬ 
sen  auravalokuvauskoneen  takapaneelista  löysin 
’  Polaroid’-merkin.  Itse  otetut  polaroid-kuvat  tu¬ 
levat  maksamaan  noin  markan  kappale,  joten  ma¬ 
teriaalikustannukset  eivät  auravalokuvausta  rasi¬ 
ta. 

Huoneen  seinällä  oli  paperi,  jossa  yritettiin 
tieteellisesti  kertoa  mikä  aura  on:  "Aura  on  ihmis¬ 
tä  ympäröivä  sähkömagneettinen  kenttä.  Venä¬ 
läiset  tiedemiehet  ovat  havainneet  aurasta  monia 
hiukkasia  mm.  protoneja”.  Olivatpa  outoja  tie¬ 
demiehiä  kun  eivät  tienneet,  että  sähkömagneet¬ 
tinen  kenttä  koostuu  fotoneista  ja  vain  fotoneis¬ 
ta.  Ihminen  kyllä  säteilee  fotoneita  ihon  lämpö- 
säteilyn  muodossa,  mutta  mahtavatko  ne  sisältää 
informaatiota  säteilijän  luonteenpiirteistä? 

Auran  puhdistustakin  kävin  katselemassa. 
Puhdistajapappi  heilutteli  käsiään  puhdistettavan 
yllä  noin  kymmenen  minuutin  ajan.  Kaikki  olivat 
pukeutuneet  valkoisiin  toogiin,  huoneessa  leijui¬ 
vat  eteeriset  tuoksut  ja  new  age  -musiikki  soi  taus¬ 
talla.  Varsin  tunnelmallista.  Mitenköhän  käsien 
heiluttelu  vaikuttaa  sähkömagneettiseen  kenttään 
tai  protoneihin?  Millainenkohan  olisi  likainen  fo- 
tonikenttä? 

Varpu  2000 

Esoteerinen  varpu  oli  hauska  kokemus:  kädes¬ 
sä  pidetään  notkeaa  muovitikkua  jonka  päässä  on 
kuula.  Kuulan  eteen  laitetaan  jokin  esine,  esimer¬ 
kiksi  hedelmä,  ja  tikku  lähtee  (laitetaan?)  hei¬ 
lumaan.  Heilumissuunta  ilmaisee,  'sopiiko’  he¬ 
delmä  heiluttajalle  (mitä  se  sitten  tarkoittaakin). 
Omalla  kohdallani  heilumissuunta  tuntui  kuiten¬ 
kin  ilmaisevan  vain  sen,  mihin  suuntaan  kulloin¬ 
kin  halusin  tikkua  heiluttaa.  Myyjä  valistikin 
minua,  että  laite  toimii  vain  'herkillä'  ihmisillä. 
Skeptikot  ovat  ilmeisesti  kovin  karskeja. 

Tekno-akupunktio 

Akupunktiokin  on  siirtynyt  uuteen  aikaan.  Mes¬ 
suilla  esiteltiin  sähköistä  laser-akupunktiojärjes- 
telmää.  Keskustelin  pitkään  esittelijöiden  kans¬ 
sa  laitteen  oletetusta  toimintaperiaatteesta.  Mene¬ 
telmässä  käytetään  hyväksi  muinaista  kiinalaista 
korvan  kuvaa.  Eri  korvan  osien  kohdalle  on  piir¬ 
retty  eri  ihmisen  elimiä  ja  kehon  osia. 

Kun  kipu  on  pahin,  katsotaan  taulusta  kipeää 
kohtaa  vastaava  korvan  osa  ja  sitä  valaistaan  lase¬ 
rilla.  Kohta  ei  varmaan  lapsillekaan  riitä,  että  äi¬ 
ti  puhaltaa  pipin  pois  —  vasta  kunnon  laser  antaa 
tarpeeksi  reippaan  annoksen  plaseboa. 

Skeptikon  asenneongelma 

Keskellä  mahtavaa  rajatiedon  tarjontaa  joutuu 
skeptikko  kysymään  itseltään,  kuinka  tähän  tulisi 
suhtautua.  Mitkä  ovat  skeptikon  tavoitteet  ja  mi¬ 
ten  hänen  tulisi  toimia  edistääkseen  niiden  toteu¬ 
tumista? 

Kokeilimme  ystäviemme  kanssa  erilaisia  toi¬ 
mintastrategioita:  välillä  kuuntelimme  ja  katse¬ 
limme  hiljaa,  välillä  ryhdyimme  kiivaaseen  tie¬ 
teelliseen  väittelyyn  jonkin  opin  toiminnasta,  vä¬ 
liltä  teimme  'tyhmiä'  kysymyksiä.  Jotkut  näyt¬ 
teille  asettajat  osoittivat  ovea,  kun  tajusivat  mei¬ 


dät  skeptikoiksi,  jotkut  eivät  tienneet  markkinoi¬ 
mastaan  opista  edes  sen  vertaa  kuin  me.  Tyh¬ 
mien  kysymysten  strategia  näytti  parhaiten  toimi¬ 
valta:  mielenkiinto  ja  lempeä  kysely  saattoi  jo¬ 
pa  kylvää  pienen  epäilyksen  siemenen  joihinkin 
huuhaa-alan  ihmisiin. 

Skeptikot  kohtaavat  huuhaa-messujen  näyt¬ 
teille  asettajina  kolme  perusongelmaa.  Ensinnä¬ 
kin  skepsismi  on  hyvin  teoreettinen  asia  —  kriit¬ 
tistä  epäilevää  asennetta  ei  voi  panna  houkutte¬ 
levasti  purkkiin  näkyville  tai  myytäväksi.  Toi¬ 
saalta  pelkät  kirjat  ja  lehdet  eivät  ole  omiaan 
herättämään  messuvieraiden  erityistä  mielenkiin¬ 
toa.  Onhan  näytteille  asettajista  valtaosa  jo  erilai¬ 
sia  kirjakauppiaita.  Mitä  siis  asettaa  näytteille? 

Toinen  ongelma  liittyy  myös  erottumiseen: 
miten  tuoda  satunnaiselle  kävijälle  esille  se,  et¬ 
tä  skeptikot  eivät  ole  osa  huuhaata,  oppi  oppien 
joukossa?  Rajatiedon  messuilla  ihmiset  varmaan¬ 
kin  olettavat  kohtaavansa  rajatietoa  eikä  rajatie¬ 
don  kritiikkiä. 

Kolmas  ongelma  ovat  joidenkin  messuvierai¬ 
den  asenteet.  Jos  joku  näkee  skeptikot  umpimie¬ 
lisinä  kaiken  vastustajina  ja  itselle  henkilökoh¬ 
taisesti  tärkeiden  asioiden  debunkkaajina,  syntyy 
helposti  negatiivisia  tunteita.  Skeptikon  on  pys¬ 
tyttävä  osoittamaan  kärsivällistä  ja  puolueetonta 
asennetta  tällaisen  henkilön  kohdatessaan. 

Fraktaaleja  ja  mikromaailman 
ihmeitä 

Kun  minulta  ja  ystäviltäni  kysyttiin  ideoita  vuo¬ 
den  94  messujen  skeptikkojen  osastolle,  jouduim¬ 
me  ensimmäisen  perusongelman  eteen:  ideoiden 
tulisi  olla  mahdollisimman  näyttäviä  ja  mielen¬ 
kiintoisia,  mutta  samalla  sisältää  yhtymäkohtia 
skeptiseen  maailmankatsomukseen. 

Vetonaulat  keksimme  luonnontieteistä:  mik¬ 
roskooppeja  mikromaailman  ihmeiden  katseluun 
ja  fraktaali-kuvia  matematiikan  ja  fysiikan  alalta. 
Tietokoneen  monitorilta  esiteltiin  fraktaaleja:  vä- 

rikkäitä  ja  kauniita  kaoottisten  funktioiden  kuvaa¬ 
jia.  Idean  perusteena  oli  ennen  kaikkea  sen  näyt¬ 
tävyys  ja  tieteellisyys.  Pyrimme  osoittamaan  ih¬ 
misille  kuinka  luonnontieteestäkin,  jota  pidetään 
usein  kuivana  ja  vaikeasti  ymmärrettävänä,  voi 
löytyä  kauneutta,  syvällisyyttä  ja  jopa  mystiikan 
tuntua  —  asioita,  joita  niin  usein  etsitään  rajatie- 
teistä. 

Koska  kaaosteoria  edustaa  tieteen  tuoreinta 
kehitystä,  tarjosivat  fraktaalit  myös  oivan  lähtö¬ 
kohdan  keskustelulle  tieteen  edisty  vyydestä.  Sii¬ 
nä  missä  huuhaa-opit  kierrättävät  samaa  tavaraa 
uusissa  paketeissa,  on  tieteessä  aitoa  tuoreutta. 

Kaaosteorian  tunteminen  on  skeptikolle  tär¬ 
keää,  sillä  siitä  aiheutuu  tärkeitä  seurauksia  en¬ 
nustus-opeille  kuten  astrologialle.  Sen  valossa 
nimittäin  romuttuu  se  deterministinen  ajatteluta¬ 
pa,  johon  ennustusjärjestelmät  pohjautuvat.  Pie¬ 
nikin  tuntematon  tekijä  lähtötilanteessa  tekee  var¬ 
man  ennusteen  mahdottomaksi.  Tämä  johtuu  siitä 
että  dynaamisessa  systeemissä,  kuten  ihmispopu¬ 
laatiossa,  häiriöt  vahvistavat  itseään  rajattomasti. 

Mikroskoopilla  katsominen  osoittautui  myös 
hyvin  suosituksi.  Mielenkiintoarvon  lisäksi  tällä 
idealla  pyrittiin  tuomaan  esille  tieteen  ja  skepsis- 
min  perustana  oleva  tutkimuksen  periaate.  Mes- 
suvieraat  saivat  katsoa  pienten  vesikirppujen  ja 
kasvien  osien  rakennetta. 

Skeptikkojen  pisteestä  sai  tutkia  ja  ostaa  van¬ 
hoja  Skeptikko-lQhdQn  numeroja  sekä  alan  kirjal¬ 
lisuutta.  Ihmiset  saivat  myös  halutessaan  täyttää 
Skepsiksen  ennustuslomakkeen  vuodelle  94.  Va¬ 
kavissaan  tehtyjä  ennustuksia  ei  juuri  tullut,  mut¬ 
ta  sen  sijaan  hauskoja  papereita  tyyliin  'Syksyl¬ 
lä  huonoa  säätä’  tai  'Suomi  ei  voita  euroviisu¬ 
ja’.  Jäämme  odottamaan  jännityksellä,  toteutu¬ 
vatko  ennustukset. 

Kokemuksia  ja  keskusteluja 

Skepsiksen  osasto  oli  tänä  vuonna  suosittu.  Ve- 
tonaulojemme  suurin  hyöty  olikin  se,  että  niiden 


kautta  pääsimme  keskustelemaan  ihmisten  kans¬ 
sa  mitä  erilaisimmista  filosofian  kysymyksistä. 
Ne  tarjosivat  keinon  pysäyttää  ihmiset  ja  lähtö¬ 
kohdan  ajatustenvaihdolle.  Moni  keskustelu  läh¬ 
ti  liikkeelle,  kun  messu  vieras  katseli  fraktaaleja  ja 
tiedusteli:  ”  Tuoko  se  aura  nyt  sitten  on?” 

Para-oppeihin  uskovat  ihmiset  suhtautuivat 
skeptikkoihin  vaihtelevilla  tavoilla.  Tajuttuaan 
törmänneensä  oman  oppinsa  epäilijöihin,  monet 
rupesivat  innokkaasti  esittämään  todistuksia  us¬ 
kolleen.  Saimme  kuunnella  monet  tarinat  en¬ 
neunien  paikkansapitävyydestä,  avaruusolioiden 
olemassaolosta  ja  Uri  Gellerin  kykyjen  todelli¬ 
suudesta. 

Tärkeäksi  argumentiksi  monissa  keskuste¬ 
luissa  nousi  havaintojen  ja  niiden  tulkinnan  luo¬ 
tettavuus:  kokemukset  voivat  olla  hyvinkin  todel¬ 
lisia  ilman  että  niiden  tulkinnat  pitäisivät  paikkan¬ 
sa.  Siksi  skeptikon  ei  tulisikaan  kyseenalaistaa  ih¬ 
misen  mystistä  kokemusta,  vaan  tulkintaproses¬ 
sin  luotettavuus. 

Erityisesti  mieleeni  jäi  keskustelu  erään  van¬ 
han  Uri  Gellerin  kykyihin  uskovan  rouvan  kans¬ 
sa.  Rouva  väitti,  että  hän  pystyy  sivelemällä  kat¬ 
kaisemaan  lusikoita  ja  peräsi  minulta,  väitänkö 
häntä  huijariksi.  Siinäpä  olinkin  hankalassa  ti¬ 
lanteessa!  Rouva  kaikesta  päätellen  uskoi  aidos¬ 
ti  kykyjensä  todellisuuteen,  joten  olisi  ollut  tah¬ 
ditonta  väittää  häntä  huijariksi.  Toisaalta  itse 
en  uskonut  pätkääkään,  joten  oli  vaikea  kieltää- 
kään. 

Kun  kysyin,  mihin  tällainen  lusikoiden  kat¬ 
kaisu  oikein  fysikaalisesti  perustuu,  vastaus  oli: 
"Käsistäni  lähtevään  sähkömagneettiseen  kent¬ 
tään”.  Kyllä  taas  fysiikan  käsitteet  ryvettyi¬ 
vät.  Sähkömagneettinen  aaltoliike,  kuten  va¬ 
lo,  voi  kyllä  saada  aikaan  pieniä  sähkövirtoja 
ja  metallikappaleen  lämpenemistä.  Sen  sijaan 
minkään  aallonpituuden  sähkömagneettinen  sä¬ 
teily  ei  katkaise  lusikkaa.  Todennäköisesti  lusi¬ 
kan  katkaisussa  oli  kysymys  metallin  väsymises¬ 
tä. 

Mitä  ensi  vuonna? 

Messut  olivat  varsin  intensiivinen  ja  nuika\a  ko¬ 
kemus  —  aika  kului  kuin  siivillä.  Messupäivien 
aikana  tuli  jo  mietittyä  seuraavan  vuoden  veto- 
iiaulo|a.  .los  halutaan  jiilleen  jotakin  näyttävää 
ja  tieteellisiä,  kysymykseen  tulisivat  esimerkiksi 
sykliset  kemialliset  reaktiot,  jotka  vaihtelevat  '  il- 
sestäiin'  väriäiin. 

'roinen  idea  voisi  olla  jonkinlainen  lielokone- 
ennustusjiirjestelmä.  Käyttäjä  syiittäii  esimerkiksi 


kengännumeronsa,  ja  kone  arpoo  Barnum-tyyppi- 
siä  ympäripyöreitä  ja  yleissopivia  luonnekuvauk- 
sia  ja  ennusteita.  Itse  olen  v  almis  tekemään  ohjel¬ 
man,  jos  joku  toinen  miettii  sopiviti  ennustelau- 
.seita  ja  logiikan,  jolla  niitä  yhdistellään. 


Kirjoittaja  on  fysiikan  opiskelija  Helsingin  yli¬ 
opistossa. 


Seuraava  lehti 

.Seurativa  .Skeptikko  ilmestyy  helmikuussa,  Lelileen  tarkoitettu  aineisto  pitäisi  olla  perillä  toimituk¬ 
sessa  viimeistiiän  tiistaina  .M.  tammikuuta. 


Skeptikko  toivottaa  lukijoilleen  onnellista  eurouuttavuotta! 

Vaihtoehtolääkintä 
sairausvakuutuksen  piiriin? 

Veijo  Saana 


Vaihtoehtolääkinnän  elinkeinonharjoittajien  tär¬ 
keimpiin  pyrkimyksiin  kuuluu  oman  statuksen 
vakiinnuttaminen.  He  haluavat  saman  aseman 
kuin  virallisen  lääkinnän  edustajat,  mutta  ilman 
koulutus-  ja  muita  pätevyysvaatimuksia.  Pyrki¬ 
mykset  ovat  tuoneet  tulosta:  vaihtoehtolääkin¬ 
tä  on  otettu  huomioon  vuoden  1994  lääkelaissa, 
jossa  lääkkeiksi  katsotaan  "varsinaisten”  lääkkei¬ 
den  lisäksi  myös  rohdosvalmisteet,  antroposofi¬ 
set  ja  homeopaattiset  valmisteet.  Kolmen  viimek¬ 
si  mainitun  ryhmän  tuotteille  annetaan  myyntilu¬ 
pa  ilman  valmistekohtaista  näyttöä  terapeuttises-, 
ta  tarkoituksenmukaisuudesta  (s.o.  ennen  kaikkea 
tehosta). 

Lääkelakiin  kirjatun  aseman  lisäksi  vaih¬ 
toehtolääkinnän  edustajat  haluaisivat  hoidoilleen 
myös  mm.  sairausvakuutuksen  tukea.  Suomes¬ 
sa  erityisesti  antroposofista  oppia  edustava  Ter¬ 
veydenhuollon  valinnanvapaus  ry.  on  pyrkinyt 
aktiivisesti  vaikuttamaan  päättäjiin,  jotta  vaih¬ 
toehtolääkinnän  asemaa  edelleen  vahvistettaisiin 
lainsäädännössä.  Kyse  ei  kuitenkaan  ole  yksin¬ 
omaan  lääke-  tai  muiden  hoitojen  sairausvakuu- 
tuskorvattavuuden  hyväksymisestä  tai  hylkäämi¬ 
sestä.  Päätöksiä  tehtäessä  joudutaan  ottamaan 
kantaa  koko  terveydenhoitojärjestelmämme  pe¬ 
ruslinjauksiin. 


Vaihtoehtolääkinnän  ja  viral¬ 
lisen  lääkinnän  ristiriitoja 

1.  Tukea  vain  tehokkaille  hoidoille 

Viime  vuosina  on  voimakkaasti  pyritty  tervey¬ 
denhoidon  kustannusten  vähentämiseen.  Hoito 
pyritään  perustamaan  vain  toimiviksi  osoitettui¬ 
hin  menetelmiin  —  käytetään  termiä  "evidence- 
based  medicine”.  Hoitojen  toimivuudesta  ja  te¬ 
hokkuudesta  on  oltava  todisteet.  Rahaa  ei  haas¬ 
kata  hyödyttömiin  hoitoihin. 

Tehon  todisteiden  vaatiminen  on  lääkehoidon 
piiristä  tuttua  jo  kolmen  vuosikymmenen  ajal¬ 
ta.  Vaatimukset  todisteiden  määrästä  ja  laadusta 
ovat  koko  ajan  kiristyneet.  Lääkintäviranomaisil¬ 
le  on  esitettävä  hyviä  tuloksia  yhä  pitempään  kes¬ 
tävistä,  yhä  suuremmille  potilasjoukoille  tehdyis¬ 
tä  ja  yhä  tarkemmin  kontrolloiduista  tutkimuk¬ 
sista.  Tätä  strategiaa  pyritään  soveltamaan  myös 
muihin  kuin  lääkehoitoihin.  Mm.  psykoterapian 
ja  fysioterapian  lukuisten  hoitomenetelmien  te¬ 
hoa  on  arvioitu;  osa  käytössä  olevista  hoidois¬ 
ta  jouduttaneen  tehon  todisteiden  puutteen  vuok¬ 
si  hylkäämään  tai  ainakin  niiden  käyttötarkoituk¬ 
sia  vähennetään. 

Virallisessa  lääkinnässä  pelkästään  lääkkeen 
myyntiluvan  saaminen  edellyttää  tehon  ja  tar¬ 
koituksenmukaisuuden  osoittamista.  Sairausva¬ 
kuutuskorvaus  harkitaan  perustasoa  korkeamman 
tuen  osalta  erikseen  ja  sen  harkinnassa  otetaan 

huomioon  vielä  lisää  vaatimuksia. 

Vaihtoehtolääkinnässä  hoitojen  tehoa  ei  tutki¬ 
ta,  vaan  tukeudutaan  perinteiseen  käyttöön  (esim. 
rohdosvalmisteet)  tai  oppeihin  (antroposofia  ja 
homeopatia).  Ehkä  siksi  eräät  vaihtoehtolääkin¬ 
nän  edustajat,  erityisesti  antroposofit,  ovat  sekä 
Suomessa  että  muualla  esittäneet,  että  hoitojen  te¬ 
hoa  ei  saisi  tutkia.  Toisaalta  erityisesti  homeo¬ 
paattien  piirissä  on  hoidon  tehon  tutkimusta  myös 
tuettu. 

2.  Hoidon  on  oltava  potilaalle 
hyödyllistä 

Uuden  lääkkeen  teho  on  osoitettava  paremmaksi 
kuin  lumelääkkeen  ja  yhtä  hyväksi  tai  paremmak¬ 
si  kuin  jo  aiemmin  tehokkaaksi  todistetun  ver- 
tailulääkkeen.  Tutkimukset  on  tehtävä  siten,  et¬ 
tä  tutkijoiden  ja  potilaiden  ennakko-odotukset  ei¬ 
vät  pääse  vaikuttamaan  tuloksiin,  eikä  sattuma 
pysty  aiheuttamaan  eroja  vertailuryhmien  välil¬ 
lä.  Hoidon  tehon  mittauksessa  käytetään  potilaal¬ 
le  merkityksellisiä  mittaustapoja:  usein  mitataan 
jopa  hoidon  elinaikaa  pidentävää  vaikutusta,  sa¬ 
moin  potilaan  elämän  laatua  mitataan.  Yksittäi¬ 
sen  laboratoriomittauksen  "paraneminen”  ei  riitä 
—  hoidon  on  tuotettava  potilaalle  todellista  hyö¬ 
tyä. 

Tämä  ajattelu  yltää  diagnostiikkaan  saakka. 
Taudin  tunnistamisen  keinojen  on  oltava  herkkiä 
(jo  alullaan  oleva  sairaus  tunnistetaan)  ja  tarkko¬ 
ja  (diagnoosi  on  oikea).  Tämä  ei  kuitenkaan  rii¬ 
tä,  vaan  diagnoosimenetelmän  käytöstä  on  olta¬ 
va  potilaalle  hyötyä  siten,  että  hoito  tulee  parem¬ 
maksi. 

Suurin  osa  markkinoilla  olevista  lääkkeistä 
ja  käytössä  olevista  muista  hoidoista  on  pääs¬ 
syt  käyttöön  nykyistä  löysemmän  kontrollin  lä¬ 
pi.  Uusi  lääkkeiden  rekisteröintisäännöstö  kui¬ 
tenkin  edellyttää,  että  viiden  vuoden  välein  jokai¬ 
sen  lääkkeen  kelpoisuus  on  todistettava  uusim¬ 
pien  vaatimusten  mukaan.  Näin  päästään  koh¬ 


tuullisen  nopeasti  eroon  tehottomista  lääkkeistä. 

Vaihtoehtolääkintä  ei  sovi  tässä  kuvattuun 
ajatteluun.  Parhaimmillaankin  (esim.  eräät  ho¬ 
meopatiaa  koskevat  tutkimukset)  on  vaihtoehto- 
lääkinnästä  tarjolla  vain  akateemisesti  kiinnosta¬ 
via  löydöksiä,  joissa  hoitoryhmän  ja  verrokkiryh¬ 
män  välillä  on  pieni,  mutta  tilastollisesti  merkit¬ 
sevä  ero  jossakin  mittausparametrissä. 

3.  Jokaisen  hoidon  toimivuus  on 
osoitettava  jokaisen  käyttö¬ 
tarkoituksen  osalta 

Vaihtoehtolääkintää  esitellään  kuin  se  olisi  yhte¬ 
näinen  kokonaisuus,  joka  olisi  poliittisella  pää¬ 
töksellä  kerralla  hyväksyttävä  potilaan  valinnan¬ 
vapauden  nimissä  "koululääketieteen”  rinnalle. 

Kuitenkaan  ei  ole  olemassa  yhtä  koululääke¬ 
tiedettä,  joka  olisi  kertapäätöksellä  hyväksytty. 
On  vain  joukko  diagnoosi-  ja  hoitotapoja,  jotka 
edellä  kuvatulla  tavalla  yksi  kerrallaan  arvioidaan 
jokaisen  käyttötarkoituksen  osalta.  Hyviksi  todis¬ 
tetut  otetaan  käyttöön,  parhaat  jopa  verorahoilla 
tuettuina.  Diagnoosi- ja  hoitotavat,  joiden  hyvyy¬ 
destä  ei  saada  todisteita,  joko  hylätään  tai  ne  jää¬ 
vät  suppeaan  kokeelliseen  käyttöön.  Lisäksi  ote¬ 
taan  huomioon  lääketieteen  edistys:  tehokas  hoi¬ 
to,  joka  kymmenen  vuotta  sitten  oli  kelvollinen, 
ei  enää  aina  kelpaakaan,  koska  tarjolla  on  jo  pa¬ 
rempia  hoitoja. 

Lääketieteeseen  perustuvassa  hoidossa  edellä 
kuvattu  periaate  on  johtanut  monien  hoitojen  hyl¬ 
käämiseen.  Vaihtoehtolääkinnän  edustajat  eivät 
juuri  koskaan  lähde  siitä,  että  tehottomista  hoi¬ 
doista  luovuttaisiin.  Jos  heidän  hoitonsa  ei  osoit¬ 
taudu  tehokkaaksi,  on  vika  tutkimuksessa,  ei  kos¬ 
kaan  hoidossa. 

Ei  ole  myöskään  olemassa  yhtä  vaihtoehto¬ 
lääkintää,  vaan  satoja  erilaisia,  toistensan  kans¬ 
sa  usein  täysin  ristiriitaisia  hoito-oppeja  ja  yksit¬ 
täisiä  menetelmiä.  Vaihtoehtolääkinnässä  ei  ero¬ 
tella  huonoja  ja  hyviä  hoitoja.  Kaikille  vaaditaan 


22 


Skeptikko  4/94 


hyväksyntää.  Siinä  ei  myöskään  erotella  sopi¬ 
via  ja  sopimattomia  käyttötarkoituksia.  Useimpia 
vaihtoehtohoitoja  tarjotaan  yleishoidoiksi.  Niitä 
väitetään  sopiviksi  moniin,  joitakin  peräti  kaik¬ 
kiin  sairauksiin.  Lisäksi  moni  vaihtoehtohoito  so¬ 
pii  alan  edustajien  mukaan  sekä  sairauden  ehkäi- 
syyö,  lievittämiseen,  pysäyttämiseen,  parantami¬ 
seen  ja  vielä  tukihoidoksi  lääketieteeseen  perus¬ 
tuvien  hoitojen  yhteyteen.  Tämä  uskomattoman 
hyvältä  tuntuva  kelpoisuus  ei  kuitenkaan  perustu 
tutkimustuloksiin. 

Nykyinen  vaatimustaso  kuitenkin  edellyttää, 
että  jokaisesta  hoidosta  tai  valmisteesta  on  jokais¬ 
ta  käyttötarkoitusta  koskien  useiden  laajojen  (po¬ 
tilaita  jopa  tuhansia)  tutkimusten  tulokset,  jotka 
osoittavat,  että  potilaille  on  hoidosta  merkityksel¬ 
listä  hyötyä.  Vaihtoehtolääkinnän  osalta  ei  voida 
nimetä  yhtään  sairautta,  johon  hoidon  olisi  toiste¬ 
tuissa  tutkimuksissa  osoitettu  auttavan  potilaalle 
merkityksellisessä  määrin. 

Vaihtoehtolääkinnän  edustajat  lähtevät  usein 
siitä,  että  heidän  hoitonsa  olisi  hyväksyttävä,  el¬ 
lei  niitä  osoiteta  tehottomiksi.  Tämä  lähestymis¬ 
tapa  olisi  päinvastainen  kuin  nykyinen  tapa  otak¬ 
sua  hoidot  tehottomiksi,  kunnes  toisin  todistetaan. 
Todistusvelvollisuus  on  hoidon  tarjoajalla.  Toi¬ 
seksi,  se  olisi  myös  tilastotieteellisesti  toimima¬ 
ton.  On  huomattavasti  helpompi  osoittaa,  että 
tehokas  hoito  tuottaa  parempia  tuloksia  kuin  lu- 
mehoito,  kuin  osoittaa  jokin  hoito  tehottomaksi. 
Kolmanneksi,  hoitojen  kehittämisessä  on  pyrittä¬ 
vä  aina  kohti  parempia  hoitoja.  Vaatimus  uusien 
hoitojen  paremmuuden  ja  tehokkuuden  todistami¬ 
sesta  tukee  tätä;  vaatimus  siitä,  että  tehottomuus 
on  osoitettava,  olisi  takaperoista.  Lopuksi,  jos 
kaupallisten  vaatimusten  vuoksi  hyväksyttäisiin 
kaikki  hoidot,  joiden  tehottomuutta  ei  ole  osoitet¬ 
tu,  jouduttaisiin  potilaan  kannalta  kaaosmaiseen 
tilanteeseen.  Tarjolla  olisi  loputon  määrä  hoitoja, 
joista  olisi  usein  mahdotonta  valita  potilaan  tar¬ 
vitsemaa  tehokasta  hoitomenetelmää.  Tällainen 
tilanne  ei  olisi  eettisesti  hyväksyttävä. 


Epäilemättä  moni  potilas  saa  lohtua  ja  toiveik¬ 
kuutta  ja  kokee  oireidensa  vähentyvän  käyttäes¬ 
sään  vaihtoehtohoitoja.  Tämä  ei  kuitenkaan  riitä, 
koska  kaikilla  hoidoilla  ja  inhimillisellä  huolenpi¬ 
dolla  on  kyseisiä  vaikutuksia;  lisäksi  hoidolla  on 
oltava  hoidollista  tehoa. 

4.  Hoidon  turvallisuus 

Yleensä  vaihtoehtolääkkeiltä  ei  myöskään  edel¬ 
lytetä  tieteellistä  näyttöä  turvallisuudesta.  Toisin 
kuin  lääkkeistä,  tietoa  perimämuutoksia,  sikiön 
kehityshäiriöitä  tai  syöpää  aiheuttavista  vaikutuk¬ 
sista  ei  ole  edes  lääkelain  piiriin  kuuluvista  vaih- 
toehtolääkkeistä  kuin  poikkeuksellisesti.  Lää¬ 
kelakiin  on  vaihtoehtolääkkeiden  mukaantulon 
myötä  hyväksytty  merkittävä  lievennys  lääkkei¬ 
den  turvallisuuden  varmistamista  koskeviin  vaa¬ 
timuksiin. 

Potilaan  hoidosta  saamat  sivuvaikutukset' tu¬ 
levat  esiin  laajoissa  potilaille  tehtävissä  tutkimuk¬ 
sissa,  ja  vaihtoehtolääkkeiltä  näitä  tutkimuksia  ei 
vaadita.  Vaihtoehtolääkinnän  edustajat  väittävät, 
että  heidän  hoitonsa  ovat  vaarattomia,  koska  ne 
ovat  luonnollisia.  Edelleen  he  vaativat,  että  hei¬ 
dän  hoitojensa  vaarallisuus  olisi  osoitettava,  jos 
rajoituksia  harkitaan. 

Nämä  lähtökohdat  eivät  tue  potilaan  turval¬ 
lisuutta:  luonto  on  täynnä  vaarallisia  aineita,  jo¬ 
ten  myös  luonnonaineiden  turvallisuus  pitäisi  ai¬ 
na  uudelleen,  aina  uusimmin  ja  parhain  menetel¬ 
min  varmistaa  myös  niistä  tuotteista,  joita  on  jo 
kauan  käytetty.  Hoidon  otaksuminen  vaaratto¬ 
maksi,  ellei  toisin  osoiteta,  on  hurjapäistä  opti¬ 
mismia,  joka  on  lääkinnän  historiassa  jo  moneen 
kertaan  osoittautunut  tuhoisaksi. 

5.  Hoidon  laatu 

Virallisessa  lääkinnässä  hoidon  tasalaatuisuuden 
ja  korkean  tason  vaatimus  on  viime  aikoina  otet¬ 
tu  vahvasti  esille.  Kansainvälisesti,  mm.  Euroo¬ 
pan  unionin  piirissä,  on  sovittu  terveydenhuol- 

lon  ammattien  pätevyyden  minimivaatimuksis¬ 
ta.  Suurten  asiantuntijaryhmien  yhteiskokouksis¬ 
sa  pyritään  määrittämään  parhaat  nykyisin  käy¬ 
tettävissä  olevat  toimintatavat  diagnostiikkaan  ja 
hoitoon  (konsensuskokoukset  veren  kohonneen 
rasvapitoisuuden,  kohonneen  verenpaineen,  sy¬ 
dämen  vajaatoiminnan,  lasten  keskikorvantuleh- 
duksen,  depression  yms.  hoidosta).  "Auditoin- 
neilla”,  eräänlaisilla  tarkastuskartoituksilla  käy¬ 
dään  läpi  kunkin  hoitopisteen  toimintatavat  jokai¬ 
sen  taudin  osalta  alusta  loppuun  ja  etsitään  toi¬ 
mintatapojen  heikkoudet.  Tällä  varmistetaan,  et¬ 
tä  jokainen  potilas  saisi  parhaan  mahdollisen  hoi¬ 
don  kaikissa  kutakin  tasoa  (esim.  avohoidon  eri 
muodot,  aluesairaalat,  keskussairaalat,  yliopisto¬ 
sairaalat)  edustavissa  hoitopaikoissa. 

Useimmissa  vaihtoehtohoidoissa  potilaan  tau¬ 
din  ja  hoidon  määrittely  perustuu  terapeutin  vais¬ 
tonvaraiseen  tulkintaan,  joten  kaksi  samaa  hoitoa 
antavaa  terapeuttia  harvoin  päätyvät  samaan  hoi¬ 
toon  edes  saman  potilaan  osalta.  Vaihtoehtohoi¬ 
don  laadun  varmistaminen  on  mahdotonta,  eikä 
edes  pätevyysvaatimuksia  vaihtoehtoterapeuteil- 
le  ole.  Kun  vaihtoehtohoitoja  ja  -hoito-oppeja  on 
useita  satoja,  ei  tällaisia  ole  lähiaikoina  odotetta¬ 
vissakaan.  Kuka  tahansa  voi  julistautua  vaihtoeh- 
toterapeutiksi,  ja  antaa  mitä  tahansa  vaihtoehto¬ 
hoitoa  millä  tavoin  tahansa  ilman,  että  voitaisiin 
varmentaa  annetun  hoidon  asianmukaisuus. 

6.  Kustannukset 

Vaihtoehtolääkintää  väitetään  halvemmaksi  kuin 
virallista  lääkintää.  Väitteen  esittäjiltä  unoh¬ 
tuu,  että  nykyisen  terveydenhuollon  säästöajat- 
telun  aikanakin  säästöihin  on  pyrittävä  paranta¬ 
malla  terveydenhuollon  tehokkuutta;  enemmän 
hoitotehoa  kutakin  terveydenhuoltoon  käytettyä 
markkaa  kohti.  Jos  vaihtoehtohoitoja  halutaan 
verorahoilla  tuetun  hoidon  piiriin,  olisi  kunkin 
hoidon  tehokkuus  selvitettävä  ensin. 

Vakuuttavaa  näyttöä  vaihtoehtolääkinnän  hal¬ 


puudesta  ei  sitä  paitsi  ole.  Suomessa  vaihtoehto- 
lääkintä  alkoi  nopeasti  yleistyä  1970-luvun  puoli¬ 
välin  tienoilta  alkaen.  Nykyisin  esimerkiksi  lääk¬ 
keen  näköisiin  luontaistuotteisiin  käytetään  noin 
puoli  miljardia  markkaa  vuodessa.  Lääkemyynti 
on  samaan  aikaan  jatkanut  kasvuaan.  Terveyden¬ 
huollon  kokonaiskuluja  vaihtoehtolääkintä  ei  vä¬ 
hennä.  Se  on  täydentäväksi  koettua  lääkintää,  ei 
vaihtoehto  viralliselle  lääkinnälle  —  vaihtoehto¬ 
lääkinnän  kustannukset  tulevat  virallisen  lääkin- 
nän  kulujen  lisäksi. 

Saksaa  esitellään  usein  vaihtoehtolääkinnän 
mallimaaksi.  Siellä  vaihtoehtolääkkeet  otettiin 
jo  varhain  lääkerekisteriin  vaatimatta  todistei¬ 
ta  tehosta.  Seurauksena  on  suoranainen  seka¬ 
sorto:  tuotteita  on  tarjolla  130  000,  joista  alle 
20  000:sta  on  osoitettu  tehokkuus  (Suomessa  lu¬ 
vut  ovat  suunnilleen  4  500  ja  3  600).  Toinen  seu¬ 
raus  on  erittäin  runsaat  lääkekustannukset:  saksa¬ 
laisen  käyttävät  lääkkeitä  paljon  enemmän  kuin 
esimerkiksi  suomalaiset.  Tämä  pätee  sekä  meil¬ 
lä  virallisiksi  luokiteltuihin  lääkkeisiin  (esim.  ve¬ 
ren  rasvapitoisuutta  pienentäviä  lääkkeitä  käyt¬ 
tää  Saksassa  väestöstä  Suomeen  verrattuna  mo¬ 
ninkertainen  osuus)  ja  ennen  kaikkea  vaihtoehto- 
lääkkeisiin  (eniten  myytyjä  lääkkeitä  ovat  Saksas¬ 
sa  olleet  neidonhiuspuu-uutetta  sisältävät  valmis¬ 
teet,  joiden  teho  on  kyseenalainen). 

Kokemukset  Saksasta  ovat  pelottavia:  kun 
vaihtoehtolääkinnälle  annettiin  mahdollisuus  myy¬ 
dä  tuotteitaan  ilman  näyttöä  tehosta,  on  tätä  pää¬ 
töstä  vaikea  purkaa.  Vaikka  vuoden  1978  jälkeen 
Saksassakin  on  lääkkeen  tehokkuus  ollut  myynti¬ 
luvan  saannin  edellytys,  ovat  suuret  luonnonlääk¬ 
keiden  valmistajatehtaat  onnistuneet  oikeusteitse 
estämään  vaatimukset  luonnonlääkkeiden  tehon 
testaamisesta.  Siksi  kuluu  vielä  ainakin  25  vuotta, 
ennen  kuin  Saksassa  lääkevalmisteiden  laatu  saa¬ 
daan  Euroopan  unionin  nykyisen  lääkelain  vaati¬ 
malle  tasolle. 

Saksassa  vaihtoehtoterapeutteja  on  runsaasti; 
heitä  on  sekä  terveydenhuollon  koulutuksen  saa- 

neita  (mm.  lääkäreitä)  että  muita.  Osa  hoidois¬ 
ta  korvataan  sairausvakuutuksista.  Seurauksena 
on  tavattoman  kallis  terveydenhuoltojärjestelmä, 
jonka  kustannuksia  on  viime  vuosina  yritetty  epä¬ 
toivoisesti  saada  vähennetyksi.  Vaihtoehtolää- 
kintä  ei  näytä  tuovan  selkeyttä  eikä  taloudellista 
edullisuutta  terveydenhuoltoon. 

Terveydenhuollon  valinnan¬ 
vapautta? 

Vaihtoehtolääkinnän  elinkeinon  edustajat  vaa¬ 
tivat  verorahoista  tukea  toiminnalleen  terveyden¬ 
huollon  valinnanvapauden  nimissä.  Vaatimus 
tuntuu  ajan  henkeen  sopivalta  —  annetaan  kysyn¬ 
nän  ja  tarjonnan  lain  ohjata  asioita,  niin  saadaan 
tyytyväisiä  kuluttajia. 

Terveydenhuollossa  olisi  kuitenkin  toimittava 
ensisijaisesti  kuluttajan  parhaaksi  ja  vasta  toissi¬ 
jaisesti  mieliksi.  Kipeitäkin  hoitotoimia  on  joskus 
tehtävä,  jotta  potilas  pelastuisi.  Potilaiden  miel¬ 
tymysten  mukaan  ei  terveydenhuollon  valintoja 
voida  suunnata.  Muutoin  mm.  lääkkeiden  käyt¬ 
tö  —  erityisesti  hyödytön  ja  vaarallinen  käyttö, 
josta  esimerkiksi  käyvät  vaikkapa  kehitysmaat  — 
lisääntyisi  vielä  nykyisestään.  Samoin  kirurgian 
suosio  johtaisi  mielettömyyksiin.  Esimerkki  täs¬ 
tä  on  Yhdysvallat,  jossa  potilaiden  halusta  ja  kau¬ 
pallisesti  toimivan  terveydenhuollon  suosiollisel¬ 
la  myötävaikutuksella  on  tehty  turhia  leikkauksia 
runsaasti  —  seurauksena  valtavat  kustannukset, 
runsaasti  komplikaatioita  ja  paljon  oikeusproses¬ 
seja. 

Vaihtoehtolääkinnän  tapauksessa  kyseessä  ei 
ole  niinkään  pyrkimys  potilaan  valinnanvapau¬ 
teen  kuin  terapeuttien  vapauteen.  Suomessakin 
on  jo  tarjolla  yli  kolme  tuhatta  vaihtoehtolääkin¬ 
nän  tuotetta.  Niitä  saa  useammasta  paikasta  kuin 
lääkkeitä,  eivätkä  resepti-  tms.  vaatimukset  rajoi¬ 
ta  kulutusta.  Erilaisia  vaihtoehtolääkinnän  hoi¬ 
tomenetelmiä  tai  laajempia  hoitoideologioita  on 
saatavilla  luultavasti  noin  kolme  sataa  (tarkkaa  lu¬ 


kua  ei  kukaan  tiedä),  ja  vaihtoehtoterapeuttiemme 
luku  on  tuhansissa.  Vaihtoehtolääkinnästä  saa  tie¬ 
toa,  ennen  kaikkea  mainoksia,  vähintään  yhtä  pal¬ 
jon  kuin  lääketieteestä.  Valinnanvapaus  vallitsee. 

Lokakuussa  Budapestissä  Unkarin  kolman¬ 
nessa  kansainvälisessä  vaihtoehtolääkinnän  kon¬ 
ferenssissa  puhunut  saksalainen  vaihtoehtolää¬ 
kinnän  edustaja  Klaus-Peter  Schlebusch  totesi- 
kin,  että  Therapiefreiheit  (jonka  voisi  suomen¬ 
taa  terveydenhuollon  valinnanvapaudeksi)  tar¬ 
koittaa,  että  kaikkien  terapeuttien  on  saatava  tar¬ 
jota  mitä  hoitoa  tahansa,  ja  potilas  päättää  siitä, 
mitä  hoitoa  verovaroin  tuetaan  sairausvakuutuk¬ 
sen  kautta.  Tämä  tapa  olisi  monille  mieluinen 
seuraavista  syistä; 

-  terapeuttien  rahanhankinta  olisi  vapaata,  kun 
voisi  vapaasti  vaihtaa  kulloinkin  muodissa 
olevan  hoitomuodon  pariin 

-  potilaista  hoito  tuntuisi  halvalta,  koska  osan 
kuluista  maksaisi  yhteiskunta 

-  lääkäreilläkin  olisi  helppoa,  koska  hoidon  va¬ 
linnasta  vastuussa  olisi  potilas 

-  vakuutusyhtiöt  nauttisivat  vilkastuneen  sai- 
rausvakuutusbisneksen  tuotoista 

-  kirjojen  ja  lehtien  kustantajat  myisivät  yhä 
enemmän  terveydestä  ja  sen  hoitokeinoista 
kertovia  kirjoja  ja  lehtiä 

-  lääketeollisuus  (sisältää  vaihtoehtolääkinnän 
teollisuuden;  ne  ovat  nykyisinkin  osittain  sa¬ 
moja  yhtiöitä)  hyötyisi  laajoista,  vapaista  ter¬ 
veystuotteiden  markkinoista  ilman,  että  mil¬ 
joonia  markkoja  tarvitsisi  sijoittaa  hoidon  te¬ 
hon  ja  turvallisuuden  testaamiseen 
Kaupalliset  edut  olisivat  kiistattomat.  Mut¬ 
ta  olisiko  vaihtoehtolääkinnän  vapauden  maail¬ 
ma  todellakin  paras  ja  taloudellisesti  edullisin  ta¬ 
pa  edistää  kansan  terveyttä  Suomessa,  ja  edistäisi- 
kö  se  yhä  tehokkaampien  ja  turvallisempien  hoi¬ 
tokeinojen  kehittämistä? 

Kirjat 


SETIn  paluu 

Heikki  Oja  (toiin.)i  SETI  -  vie¬ 
raan  älyn  etsintä,  Ursa  1994. 

Skeptikon  numerossa  3/93  kir¬ 
joitin  Suomen  Tekoälyseuran 
julkaisemasta  teoksesta,  joka  si¬ 
sälsi  tiedekeskus  Heurekassa  pi¬ 
detyn  SETI-seminaarin  materiaa¬ 
lin.  Nyt  Ursa  on  julkaissut 
saman  aineiston  pohjalta  oman 
kirjansa,  joka  edelliseen  verrat¬ 
tuna  on  kuin  toiselta  planeetal¬ 
ta. 

Kirjaan  on  valittu  vain  par¬ 
haat  artikkelit,  jotka  on  suo¬ 
mennettu  ja  toimitettu  hieman 
yhdenmukaisempaan  muotoon. 
Lisäksi  kirjaa  on  täydennetty 
Heikki  Ojan  kirjoittamalla  yh¬ 
teenvedolla  SETI-tutkimukses- 
ta,  jota  ilman  varsinaisen  SETIn 
osuus  olisikin  jäänyt  liian  niu¬ 
kaksi  ja  koko  SETI-käsite  hie¬ 
man  hämäräksi. 

SETI-tilaisuuden  tervetu- 
liaispuheenvuorossa  Raimo 
Lehti  esitti  suomalaisen  Ed¬ 
vard  Neoviuksen  1870-luvulla 
julkaiseman  marsilaisille  tarkoi¬ 
tetun  koodatun  viestin.  Vies¬ 
tin  tulkitsemista  voi  itsekukin 
yrittää  hupaisana  ajanvietetehtä- 
vänä.  Ainakin  matematiikkaa 
harrastaneille  muutama  ensim¬ 


mäinen  rivi  avautuu  välittömäs¬ 
ti,  mutta  jatko  vaatii  jo  hieman 
ajatteluakin. 

Kirja  jakautuu  kolmeen  os¬ 
aan,  joista  ensimmäinen  käsit¬ 
telee  tähtitiedettä,  toinen  bio¬ 
logiaa  ja  kolmas  tähtienvälisen 
kommunikaation  mahdollisuut¬ 
ta.  Vain  viimeinen  osa  siis  käsit¬ 
telee  varsinaista  SETI-tutkimus- 
ta;  muut  osat  antavat  lähinnä 
elämän  synnyn  ymmärtämiseen 
tarvittavaa  taustatietoa. 

Tähtitieteen  osassa  käsitel¬ 
lään  mm.  maailmankaikkeuden 
syntyä,  tähtien  kehitystä,  alkuai¬ 
neiden  kiertokulkua  ja  keinoja 
muita  tähtiä  kiertävien  planeet¬ 
tojen  havaitsemiseksi.  Kirja  an¬ 
taa  varsin  perusteellisen  vaikka¬ 
kin  kevyehkön  johdatuksen  elä¬ 
män  synnyn  kosmisille  edelly¬ 
tyksille.  Planeettojen  syntyä  kä¬ 
sitellään  kyllä  kahdessakin  ar¬ 
tikkelissa,  mutta  tämä  on  kirjan 
aiheen  kannalta  niin  keskeinen 
kysymys,  että  se  olisi  kyllä  ollut 
vallan  oman  juttunsa  arvoinen. 

Toinen  osa  käsittelee  elä¬ 
män  syntyä.  Kuten  Nils  Mus- 
telin  kirjan  johdantoartikkelissa 
toteaa,  emme  oikeastaan  pysty 
edes  määrittelemään,  mitä  elä¬ 
mällä  tarkoitetaan.  Siksi  on  pak¬ 
ko  keskittyä  sentapaiseen  elä¬ 
mään,  johon  olemme  maapallol¬ 


la  tottuneet,  jotta  asiasta  voisi 
ylipäänsä  sanoa  mitään.  Elä¬ 
män  syntyä  käsittelevä  osa  poh¬ 
tii  elämän  kehittymistä  maapal¬ 
lolle,  ja  voimme  vain  arvail¬ 
la,  kuinka  hyvin  se  on  yleistet¬ 
tävissä  muualle  maailmankaik¬ 
keuteen. 

Henrik  Konschinin  elämän 
alkuvaiheiden  kemiaa  käsittele¬ 
vä  artikkeli  on  ehkä  lukijan  kan¬ 
nalta  vaativin,  mutta  samalla  (ja 
osittain  juuri  siksi)  myös  erit¬ 
täin  antoisa.  Ainakin  minä  tun¬ 
sin  oppineeni  juuri  tästä  jutus¬ 
ta  eniten  uutta.  Tämä  on  tietys¬ 
ti  subjektiivinen  mielipide,  jota 
vääristää  se,  että  tähtitieteilijäl¬ 
le  kirjan  muissa  osissa  esitetyt 
asiat  ovat  sangen  tuttuja. 

Elämän  synnyn  kemiaan  liit¬ 
tyy  kysymys  avaruudesta  saapu¬ 
neiden  orgaanisten  molekyylien 
merkityksestä.  Erityisesti  Fred 
Hoyle  on  kannattanut  ajatus¬ 
ta  panspermiasta,  elämän  leviä¬ 
misestä  maailmankaikkeudessa 
vaeltelevien  hiukkasten  muka¬ 
na.  Tämä  tuntuu  ongelman  la¬ 
kaisemiselta  maton  alle.  Kos¬ 
ka  Hoyle  tunnetaan  myös  maail¬ 
mankaikkeuden  mallista,  jolla  ei 
ole  alkua  eikä  loppua,  mitään 
ongelmaa  ei  hänen  mielestään 
ilmeisesti  ole:  elämälläkään  ei 
tarvitse  olla  alkua,  vaan  sitä  on 

aina  ollut  ja  on  vastakin  ole¬ 
va.  Hoylen  käsitykset  maail¬ 
mankaikkeuden  kehityksestä  ei¬ 
vät  kuitenkaan  ole  sopusoinnus¬ 
sa  nykyisten  havaintojen  kans¬ 
sa,  joten  ne  on  hylättävä,  vaik¬ 
ka  ne  saattavatkin  tuntua  esteet¬ 
tisesti  ja  filosofisesti  miellyttä- 
vämmiltä  kuin  yleisesti  hyväk¬ 
sytty  alkuräjähdysmalli. 

Avaruudesta  on  löydetty 
mutkikkaita  molekyylejä  ja  me¬ 
teoriittien  mukana  maapallolle 
on  satanut  jopa  aminohappo¬ 
ja.  Kuten  Martti  Lehtinen  to¬ 
teaa,  nämä  molekyylit  eivät  kui¬ 
tenkaan  ole  elollista  alkuperää. 
Toinen  kysymys  on,  kuinka  pal¬ 
jon  nämä  yhdisteet  edistivät  elä¬ 
män  kehitystä.  Samoja  yhdis¬ 
teitähän  pystyi  muodostumaan 
maapallon  alkumerissäkin. 

Kolmas  osa  käsittelee  vih¬ 


doin  varsinaisia  yrityksiä  löy¬ 
tää  Maan  ulkopuolelta  saapuvia 
merkkejä  älyllisestä  elämästä. 
Alussa  mainitun  yhteenvedon 
lisäksi  vain  Stuart  Bowyerin 
työryhmän  artikkeli  liittyy  var¬ 
sinaiseen  SETI-tutkimukseen. 
Se  kuvaa  Serendip-projektissa 
kertynyttä  aineistoa  ja  sen  käsit¬ 
telymenetelmiä. 

Suurilla  radioteleskoopeilla 
voidaan  havaita  heikkojakin  sig¬ 
naaleja.  Havaintoaineistoa  saa¬ 
daan  lyhyessäkin  ajassa  kokoon 
suunnattomia  määriä.  Keskei¬ 
nen  ongelma  onkin  tunnistaa 
avaruuden  täyttävän  radiokohi- 
nan  joukosta  keinotekoista  alku¬ 
perää  olevat  signaalit,  kun  em¬ 
me  tiedä,  missä  muodossa  ja 
millä  taajuudella  niitä  esiintyy, 
mikäli  esiintyy  lainkaan.  Ha¬ 
vaintoja  sotkee  vielä  ihmisen 


itsensä  aiheuttama  radiosaaste, 
jonka  suodattaminen  on  yksi 
suurimpia  ongelmia.  Tästä  asias¬ 
ta  olisi  kaivannut  enemmän  tie¬ 
toa;  nyt  sitä  käsitellään  vain  Bo- 
wyerin  artikkelissa  ja  siinäkin 
varsin  lyhyesti. 

Aakkosellisen  hakemiston 
puuttuminen  on  kirjan  pieni 
mutta  kiusallinen  kauneusvirhe. 

SETI-seminaarissa  käsitel¬ 
tiin  yllättävän  vähän  varsinais¬ 
ta  SETI-tutkimusta  ja  esitelmien 
taso  vaihteli  tieteellisistä  silk¬ 
kaan  humpuukiin.  Tässä  kirjas¬ 
sa  aineistosta  on  kuitenkin  on¬ 
nistuttu  muokkaamaan  niin  hy¬ 
vä  poikkitieteellinen  yleiskat¬ 
saus  kuin  on  ollut  kohtuudella 
mahdollista. 

Hannu  Karttunen 


Lyhyesti 


Euroskeptikot 

järjestäytyivät 

Euroopan  skeptikot  ovat  perus¬ 
taneet  yhteiselimen  Skeptikko- 
järjestöjen  Euroopan  neuvoston 
(ECSO,  European  Council  of 
Skeptical  Organizations).  Uu¬ 
den  järjestön  perustamisesta  so¬ 
vittiin  25.  syyskuuta  Ostendessa 


Belgiassa  pidetyssä  Euroskep- 
tikkojen  kokouksessa.  ECSO 
määrittelee  itsensä  tieteelliseksi 
ja  kasvatukselliseksi  järjestöksi, 
joka  järjestää  vuosittaisia  kon¬ 
ferensseja,  edistää  tutkimus-  ja 
luentotoimintaa  sekä  toimii  tie¬ 
tolähteenä  eurooppalaisille  tai 
muille  kansainvälisille  instituu¬ 
tioille. 


Järjestön  perustamistilaisuu- 
dessa  allekirjoitettiin  myös  neu¬ 
voston  peruskirja,  jossa  se  mää¬ 
ritteli  tavoitteensa  seuraavasti: 

1.  Valistaa  kansalaisia  sel¬ 
laisista  väitteistä  ja  hoitomuo¬ 
doista,  joita  ei  ole  alistettu  kriit¬ 
tisille  testeille  ja  jotka  voivat 
sen  vuoksi  aiheuttaa  heille  va¬ 
hinkoa. 

2.  Tutkia  kontrolloitujen 
testien  ja  kokeiden  avulla  sel¬ 
laisia  poikkeuksellisia  väitteitä, 
jotka  ovat  nykyisen  tieteellisen 
tiedon  rajatapauksia  tai  ovat  ris¬ 
tiriidassa  sen  kanssa.  Tämä 
koskee  erityisesti  ilmiöitä,  joi¬ 
ta  tavallisesti  pidetään  'paranor¬ 
maaleina’  tai  'pseudotieteellisi¬ 
nä.  Mitään  väitettä,  selitysmal¬ 


lia  tai  teoriaa  ei  kuitenkaan  tul-  lännin.  Espanjan  ja  Britannian 
la  hylkäämään  ennen  objekti!-  skeptikkojärjestöt  sekäCSICOP 
visten  arvioiden  tekemistä.  Yhdysvalloista.  Neuvosto  jär- 

3.  Edistää  sellaisia  toiminta-  jestää  ensimmäisen  kokouksen- 
malleja,  jotka  perustuvat  tietees-  sa22.  tammikuuta  1995. 
sä  ja  lääketieteessä  hyviksi  koet-  Ostendessa  päätettiin  myös 
tuihin  käytäntöihin.  seuraavasta  euroskeptikkojen  kon- 

Perustamissopimuksenjaneu-ferenssista,  joka  pidetään  4.-7. 
voston  peruskirjan  allekirjoitta-  toukokuuta  1995  Darmstadtissa 
jina  olivat  Belgian,  Saksan,  Hoi-  Saksassa,  mo 


Muutoksia  yhdistyksen  yhteystiedoissa 

Skepsiksen  puhelinpalvelu 

Syyskuun  puolivälistä  lähtien  tietoja  Skepsiksen  toiminnasta  ja  tulevista  tapahtumista  on  voinut  ky¬ 
sellä  yhdistyksen  omasta  puhelinpalvelusta,  jonka  numero  on  90  -  7227  0195.  Numerossa  pyörii  ää¬ 
ninauha,  josta  saa  tietoja  tapahtumien  lisäksi  myös  yhteyshenkiöistä.  Numeroon  voi  jättää  yhdistyk¬ 
selle  osoitettuja  viestejä.  Puhelun  hinta  on  normaali  paikallis-  tai  kaukopuhelutaksa. 

Skepsiksellä  oma  postilokero 

Syksystä  lähtien  yhdistykselle  tulevan  postin  on  voinut  lähettää  osoitteeseen 

Skepsis  ry. 

PL  483 

00101  HELSINKI 

Jäsenhakemukset,  lehtitilaukset,  osoitteenmuutokset  yms.  posti  tulee  toivottavasti  aikaisempaa  var¬ 
memmin  käsitellyksi,  jos  se  toimitetaan  yhdistyksen  osoitteeseen  eikä  vuosittain  vaihtuvien  toimihen¬ 
kilöiden  kotiosoitteisiin.  Lehteen  tarkoitettu  materiaali  on  kuitenkin  hyvä  lähettää  suoraan  lehden  toi¬ 
mitukseen. 

Pankkitilin  numero  muuttunut 

Yhdistyksen  pankkitilin  tyyppiä  on  muutettu,  ja  samalla  vaihtui  tilinumero.  Uusi  numero  on 

PSP  800011  -  465302 

Tulevia  tapahtumia 


Yleisötilaisuudet 
jatkuvat  keväällä 

Skepsis  järjestää  kevätkaudel¬ 
la  1995  viisi  yleisötilaisuutta, 
jotka  kaikki  pidetään  Helsingin 
yliopiston  Porthaniassa,  kello 
18.00-20.00  luentosali  IV,  Hal¬ 
lituskatu  11-13.  Tilaisuuksien 
päivämäärät  ovat:  15.2,  15.3, 
12.4,  17.5  ja  14.6.  Tilaisuuk¬ 
sien  teemat  ovat  vielä  avoinna, 
mutta  alustavasti  on  suunniteltu, 
että  keväällä  käsiteltäisiin  muun 
muassa  Hifi-laitteistojen  kulta- 
korvia,  vaihtoehtolääkintää  ja 
katastrofi  teorioita. 

Tilaisuuksien  tarkemmat  ai¬ 
heet  ja  alustajat  ilmoitetaan  seu- 
raavissa  Ske/7t(Mr7-lehdissä  ja 
muissa  tiedotusvälineissä. 

Tieteen  päivät  ’95 
Tutkimuksen  etulinjassa 

Helsingissä  järjestetään 

11.-13.1.1995  Tieteen  päivät 
’95  -tapahtuma,  johon  liittyy 
myös  laaja-alainen  luentosarja 
Tutkimuksen  etulinjassa.  Päi¬ 
viin  liittyy  myös  runsaasti  näyt¬ 
telyitä  ja  erilaisia  tapahtumia. 

Päivien  tapahtumien  pääpaik¬ 
kana  on  Helsingin  yliopiston 
Porthania,  Hallituskatu  11-13. 
Muita  päiviin  liittyviä  tapahtu¬ 


mia,  näyttelyitä,  vierailuja  yms. 
on  lisäksi  eri  puolilla  kaupun¬ 
kia,  pääasiassa  Porthanian  lä¬ 
hiympäristössä. 

Tieteen  päivien  järjestäjinä 
ovat  Suomen  Tiedeakatemiain 
Valtuuskunta,  Tieteellisten  seu¬ 
rain  valtuuskunta  sekä  Suomen 
Kulttuurirahasto. 

Lisätietoja  Tieteen  päivistä 
ja  niiden  ohjelmasta  antaa  päi¬ 
vien  sihteeri,  VTM  Jan  Rydman, 
Tieteen  päivät  95,  Mariankatu 
5,  00170  Helsinki  (puh.  90-657 
809  tai  fax  90-622  1121). 

Ratio  ja  magia 

Virkailijain  kansalaisopistossa 
järjestetään  lauantaiseminaari 
28.1.1995  aiheesta  Ratio  ja  ma¬ 
gia.  Miten  ottaa  maailma  hal¬ 
tuunsa;  tieteen  vai  magian  kei¬ 
noin? 

Seminaaripaikan  osoite  on 
Töölöntullinkatu  8,  Helsinki, 
klo  9-11.  Mikä  on  ganzfeld? 
Meneillään  olevasta  parapsyko¬ 
logisesta  tutkimuksesta  alusta¬ 
vat  Timo  Kaitaro  ja  Birger  Wa- 
senius 

klo  12-14.  Ennustaako  para¬ 
nemista  vai  parantaako  ennusta¬ 
mista?  Pohdiskelua  astrologias¬ 
ta  ym.  uskomuksista.  Alustajat 
Wuokko  Coco  ja  Ilpo  V.  Salmi. 


klo  14-16.  Mitä  ajassa  liikkuu? 
Uusnoituus  ja  shamanismi  ny¬ 
kykulttuurin  ilmiöinä.  Alustat 
Outi  Mietala  ja  Markku  Salmi. 

Lisätietoja  seminaarista  an¬ 
taa  Ilpo  V.  Salmi,  puh.  90-588 
1943,94049-01413 

Avaruuden  nomadit 

Jyväskylän  yliopiston  etnologian 
laitos  ja  sen  opiskelijajärjestö 
järjestävät  16.-17.2.1995  semi¬ 
naarin  ufoista. 

Alustavan  ohjelman  mukaan 
puhujina  ovat  HUK  Timo  K. 
Hautala,  vt.  prof.  Päivikki  Suo¬ 
janen,  Ultran  päätoimittaja  Ta¬ 
pani  Kuningas,  ylilääkäri  Kari 
Pylkkänen,  FK,  TK  Olavi  Räsä¬ 
nen,  tuottaja  Juhann  af  Grann  ja 
Hannu  Karttunen. 

Seminaari  päättyy  humanoi- 
dibileisiin.  Toivottavasti  paikal¬ 
le  saapuu  kunniavieraaksi  aina¬ 
kin  yksi  pesunkestävä  humanoi¬ 
di. 

Lisätietoja  antaa  Olavi  Rä¬ 
sänen,  puh.  941-854  424,  fax 
941-60  1231. 

Charge  my  □  MasterCard  □  Visa 

# _ Exp _ 

(Outside  the  US.  piease  pay  in  US.  funds  drawn  on  U.S.  bank.  If  you  live  outside  North  America 
please  add  $6.00  a  year.) 


NAME  (print  cieariy) 


STREET 


CITY  STATE  ZIP 

The  Skeptical  Inquirer  •  box  703  •  buffalo,  ny  u2264I703 
Or  caU  toU-free  800.634-1610. 


15%  discount  on  orders  of  SIOO  or  more!  (S6.25  for  each  copy) 


□Spring  1993 

O  Winter  1990 

□Fall  1986 

□Summer  1983 

□Summer  1980 

□Wimcr  1993 

□  Fall  1989 

□Summer  1986 

□Spring  1983 

□Spring  1980 

□Fall  1992 

□Summer  1989 

□Spring  1986 

□Winter  1982-83 

□Winter  1979-80 

□Summer  1992 

□Spring  1989 

□Winter  1985-86 

□Fall  1982 

□  Fall  1979 

□Spring  1992 

□  Winter  1989 

□Fall  1985 

□Summer  1982 

□Summer  1979 

□Winter  1992 

□Fall  1988 

□Summer  1985 

□Spring  1982 

□Spring  1979 

□Fall  1991 

□Summer  1988 

□Spring  1985 

□Winter  1981-82 

□Winter  1978 

□Summer  1991 

□Spring  1988 

□Winter  1984-85 

□  Fall  1981 

□Fall  1978 

□Spring  1991 

□Winter  1987-88 

□Fall  1984 

□Summer  1981 

□Spring/ Summer  1978 

□  Winter  1991 

□  Fall  1987 

□Summer  1984 

□Spring  1981 

□Fal]/Winter  1977 

□Fall  1990 

□Summer  1987 

□Spring  1984 

o  Winter  1980-81 

□Spring/Summer  1977 

□Summer  1990 

□Spring  1987 

□Wmter  1983-84 

□Fall  1980 

□Fall/Winter  1976 

□Spring  1990 

□Winter  1986-87 

□Fall  1983 

Please  send  me  the  issues  checked  above.  (Payment  must  accompany  order.  Please  add  postage  and  handling; 
$1.25  for  first  back  issue,  50  cents  for  each  additional  issue  or  a  maximum  $7.50.) 

□  Check  enclosed.  Charge  my  oMastcrCard  □  Visa 


Total  S _  # - Exp - 


NAME  _ 
STREET 


(print  clearly) 


CITY _  STATE _  ZIP _ 

The  Skeptical  Inquirer  •  BOX  703  •  BUFFALO,  ny  14226-0703 
Or  call  toll-free  800-634-1610. 


30 


Skeptikko  4/94 


LIITY 

SKEPSIKSEN 

JÄSENEKSI! 


JÄSENANOMUS 


Nimi 


Jos  haluat  liittyä  Skepsiksen  jäse¬ 
neksi,  lähetä  oheinen  lomake  tai  sen 
kopio  täytettynä  Skepsiksen  sihtee¬ 
rille  osoitteella 


Ammatti  ja  koulutus 

Lähiosoite  _ 

Postitoimipaikka  _ 

Puhelin  _ 


Anneli  Aurejärvi 
Sireenitie  10b  A2 
01390  VANTAA 

Yhdistyksen  jäsenmaksu  (sisältää 
Skeptikko-lehden  tilauksen)  on  100 
mk  (alle  20-vuotiaille  30  mk),  jon¬ 
ka  voit  maksaa  yhdistyksen  tilille: 

PSP  800011-465302. 

Voit  myös  tilata  Skeptikko-lehden 
liittymättä  jäseneksi.  Tilausmak¬ 
su  on  sama  100  mk/vuosi.  Käy¬ 
tä  tilauslomakkeena  oheista  jäsen- 
anomusta  ja  ilmoita  vain  nimesi 
ja  osoitteesi  ja  merkitse  lomakkee¬ 
seen,  ettet  halua  liittyä  jäseneksi. 


Työpaikka  _ 

Työpaikan  lähiosoite  _ 

Postitoimipaikka  _ 

Puhelin  _ 

Kokemus  Skepsiksen  toimialaan  liittyvistä  asioista,  mahdolliset 
aihetta  sivuavat  julkaisut,  jäsenyys  muissa  tieteellisissä  yhdis¬ 
tyksissä,  erityiset  mielenkiinnon  kohteet  (käytä  tarvittaessa 
erillistä  paperia): 


Hyväksyn  Skepsis-yhdistyksen  säännöissä  määritellyn 
tarkoituksen  ja  toimintaperiaatteet  (ks.  seuraava  sivu) 
ja  haluan  liittyä  yhdistyksen  jäseneksi. 

Päiväys  _ 

Allekirjoitus  _ 

31 


SKEPSIS 


Skepsis  on  1987  perustettu  suomalaisten  skeptikkojen  yhdistys.  Skepsiksen 
toimintaperiaatteet  ovat  samantapaiset  kuin  yhdysvaltalaisen  CSICOPin  (Com- 
mittee  for  the  Scientific  Investigation  of  Claims  of  the  Paranormal),  mutta  se 
toimii  täysin  itsenäisesti  vaikkakin  yhteistyössä  CSICOPin  ja  muiden  vastaa¬ 
vien  järjestöjen  kanssa. 

Yhdistyksen  säännöissä  mainitaan  Skepsiksen  tarkoituksesta  ja  periaatteis¬ 
ta  seuraavaa: 

Yhdistyksen  tarkoitus  on; 

-  Edistää  paranormaaleja  ilmiöitä  koskevien  väitteiden  objektiivista  ja  puo¬ 
lueetonta  tieteellistä  tutkimusta,  ottamatta  näiden  väitteiden  paikkansapitä¬ 
vyyteen  kantaa  apriorisin,  tutkimusta  edeltävin  perustein. 

-  Ylläpitää  tällaisesta  tutkimuksesta  kiinnostuneiden  ihmisten  verkostoa  sekä 
pitää  yhteyttä  vastaavanlaisiin  yhteisöihin  kotimaassa  ja  ulkomailla. 

-  Julkaista  paranormaaleja  ilmiöitä  koskevia  väitteitä  tutkivia  artikkeleja  ja 
kirjoja  sekä  laatia  tällaisia  väitteitä  sisältävien  julkaisujen  bibliografioita. 

-  Järjestää  alaan  liittyviä  kokouksia  ja  konferensseja  sekä  harjoittaa  valistus- 
ja  tiedotustoimintaa. 

Yhdistys  on  poliittisesti,  aatteellisesti  ja  uskonnollisesti  sitoutumaton. 
Yhdistyksen  hallitus  voi  hyväksyä  anomuksesta  yhdistyksen  jäseneksi  yk¬ 
sityishenkilöitä  ja  oikeuskelpoisia  yhteisöjä,  jotka  hyväksyvät  edellä  mainitut 
yhdistyksen  periaatteet. 

